Buhez ar Sent/1912/Yan er gôter eoul bervet - Wikimammenn\nBuhez ar Sent/1912/Yan er gôter eoul bervet\n◄ Pi V Yan er gôter eoul bervet Stanislas ►\nC’houec’hvet devez a viz Mae\nEr gôter eoul bervet (95)\nYan eo an hini a viras e ene bepred dinam ; etouez an Ebestel, eo ar yaouankan hag ar muian henvel ouz Jezuz. Ne oa ket en em staget ouz den ebet, zoken dre liammou ar briedelez ; kurunen e yaouankiz a oa war e dâl, pa reas Hon Zalver anaoudegez gantan, hag abalamour d’e yaouankiz hag abalamour d’e werc’hded, e oa ar muian-karet gant Mab Doue.\nEr goan divezan, e harpas e benn war galon zakr hon Zalver Jezuz-Krist ; d’ar Zul-Fask, e redas gant Per d’ar be hag en em gavas da gentan. Gwelet a reas ar pez a welas Per, hag epad ma oa heman c’hoaz war var, e kredas oa savet an Otrou eus a varo da veo.\nNebeut deiou goude, e oa gant an Ebestel-all o pesketa, war lenn Jenezareth. Jezuz a oa war an torrôd hag an Ebestel ne ouient ket piou a welent. Yan hepken, an den yaouank gwerc’h, a anavezas raktal Jezuz, ar werc’hded en em c’hrêt den, hag a lavaras da Ber : « An Otrou eo ! »\nGoude lein war an teven, Jezuz a hanvas adarre Per penn an lliz hag a roas da anaout d’ezan, dre gomzou goloët, doare e verzerenti. Prins an Ebestel a c’houlennas raktal ouz e vestr, en eur gomz diwar-benn e vignon : « Otrou, ha heman, petra c’hoarvezo gantan ? »\nJezuz a lavaras : « Ma fell d’in e chomfe evelse betek ma teuin, petra ra ze d’it ? Evidout, heul ac’hanon. »\nSevel a reas brud etouez ar breudeur, evel m’en em hanve ar gristenien gentan, ne dlee ket an diskib-ze mervel.\nJezuz n’en devoa ket lavaret da Ber : « Ne varvo ket » ; mes : « Ma fell d’in e chomfe evelse betek ma teuin, petra ra ze d’it ? »\nKement-se, elec’h ober droug d’ezan, hen krenvaas hag hen yaouankaas. Goude eun hevelep burzud, e oe harluet en enezen Patmos, elec’h ma skrivas an Apokalyps, loden divezan ar Skritur-Zakr.\nYan a oe eun abostol, eun avieler hag eur profed ; abostol, dre ma skrivas d’an ilizou evel eur mestr ; avieler, dre ma skrivas levr an Aviel, ar pez ne reas abostol-all ebet nemet Maze hag hen ; profed, rak gwelet a reas, en enezen Patmos, an amzer da zont dizolo dirak e zaoulagad.\nEürus ar re c’hlan a galon, rak gwelet a refont Doue.\nAn dud glan, pe i a zo glan dre n’o deus ket pec’het biskoaz, pe i a zo glan dre m’o deus gwalc’het mat o fec’hejou, ar re-ze a zo al lemman daoulagad o eneou, hag a zigemer buhannan gwirioneziou ar fe. Kement-se zo es da gompren.\nGwirioneziou ar skiant-vat ne zellont nemet ouz ar spered ; ar skiant-vat a lavar eo an hent eün an hent berran da vont eus eul lec’h d’eun all, eo berroc’h eta mont eus Brest da Roazon, dre Zant-Brieg, eget n’eo mont dre Wened ; ar wirione-ze, n’eus poan ebet ouz he digemer ; ne ra na droug na vad d’ar galon, ne zell nemet ouz ar spered.\nEvit gwirioneziou ar fe, n’eo ken memes tra ; ar re-man ne zellont ket hepken ouz ar spered, mes ive ouz ar galon ; abalamour da ze, e lavarer a-wechou n’eo ket ken skler gwirioneziou ar fe ha gwirioneziou ar skiant-vat.\nPa zeller piz, koulskoude, n’eus kemm ebel etreze.\nAr skiant-vat a lavar : « An hent eün eo an hent berran da vont eus eul lec’h d’eun all. » Ar fe a lavar : « Na ret ket d’ho nesan ar pez ne garfec’h ket a vefe grêt d’ac’h ho-unan. » . An diou wirione-ze, pa zeller piz, a zo ken skler ha ken skler an eil hag eben. Ha koulskoude, meur a hini, hag a gredo ar gentan, o devo poan o kredi an eil, abalamour m’eo red reizan ar vue war ar pez a greder, hag eno eo eman an dalc’h.\nJezuz-Krist a zo Doue. Kement-se zo skler hag anat da bep den. Meur a hini, koulskoude, n’hen kredont ket. Perak ? Nemet abalamour ne gavont ket en o c’halon nerz awalc’h da reizan o bue diouz e gomzou ?\nOh ! ma vije bet awalc’h, evit bezan kristen, kaout kaer bue ha kenteliou Jezuz Krist, e vije bet ken alïes a gristen hag a zen a deu da anaout Jezuz-Krist ; mes n’eo ket evelse eman an treo.\nJezuz-Krist a fell d’ezan e karfemp anezan, da gentan, eus hon holl nerz ; fellout a ra d’ezan e karfemp hon nesan, betek en em ankouât hon unan ; fellout a ra d’ezan e karfemp, zoken, hon enebourien, e pardonfemp aneze seitek gwech ha tri-ugent.\nAn dra-ze a fell d’ezan hag eleiz a dreo-all c’hoaz ; n’eo ket souez eta e vefe tud hag o defe diegi evit kredi eo Jezuz-Krist Doue ; o c’halonou zo stag ouz an douar ; an dud glan, ar re-ze n’o deus poan ebet evit kredi en Jezuz-Krist.\nEn nenv, an dud gwerc’h a heuilh an Oan dre mac’h a ; war an douar eo memes tra ; seul-vui eo glan an ene ha seul-vui eo techet d’en em stagan ouz Jezuz. An eneou sôtret, speget en o fank, n’o deus ket a nerz da zevel diouz an douar evit nijal warzu Doue.\nAdtapet diwar « https://br.wikisource.org/w/index.php?title=Buhez_ar_Sent/1912/Yan_er_gôter_eoul_bervet&oldid=36726 »\nKemmoù diwezhañ degaset d'ar bajenn-mañ d'an 22 Mez 2012, da 06:19.


Pajenn:Troude ha Milin - Ar marvailler brezounek.djvu/66 - Wikimammenn\ntri baotr iaouank-man a zo ken hevel oc’h va fried keaz p’oa iaouank, ma kredann er-vad ez int va bugale. Deut, eme-z-han d’ezho, deut heb aoun warc’hoaz, ha me a zelaouo ho Labous ha c’houi ivez.\nMont a rejont antronoz, d’ar mare ma’z oa bet lavaret d’ezho, hag ar roue dioc’h-tu a droaz oc’h Kleze hag a c’houlennaz out-han dirak ann holl petra en doa c’hoant da ober ?\n— C’hoant am euz, eme Gleze, da lakaat diraz-hoc’h holl al Labousik-man da gana, ha goude da lavaret d’in ar pez am euz c’hoant da c’houzout diwar benn meur a dra a zo. A-raok a-vad ez eo red e ve prennet ann dorojou, rak anez va Labous na ganfe, na ne lavarfe ger.\nPrennet e oe dioc’h-tu ann dorojou, hag al Labous da gana, ma oe ann holl mantret. Biskoaz skouarn na glevaz eur ganaouenn ken dudiuz ; lavaret e vije bet ez oa eunn ograou enn he c’houzouk. Mouez ann eostik hag ann alc’houeder n’oant netra e-kever kan al Labousik bihan-man. Pa oe distaget dioc’h he gan, ann holl a c’houlennaz a be vro oa. — Euz a vro ar wirionez, eme Gleze, ha bremaik e klevot gant-han traou hag ho lakaio souezetoc’h c’hoaz. — Va Labousik-me, eme ann den iaouank, sell oc’h ar re a zo ama oc’h ann daol, ha lavar d’in piou a zo er penn huela ? — Ar roue da dad ha tad da zaou vreur eo. — Ha n’ema ket he bried ivez e-touez ar merc’hed a zo ama ? — Nann, eme al labous ; he\nAdtapet diwar « https://br.wikisource.org/w/index.php?title=Pajenn:Troude_ha_Milin_-_Ar_marvailler_brezounek.djvu/66&oldid=144373 »


Pajenn:Marigo - Buez ar Saent.djvu/202 - Wikimammenn\nPajenn:Marigo - Buez ar Saent.djvu/202\nAr pemzecvet devez a viz Meurs.\nSANT LONGIN, MERZER.\nSant Longin, eo ar Soudard pehini a zigoras gant un taul lanç costez adorabl hor Salver, pa voa crucifiet var Menez Calvar. Guelet a reas Jesus-Christ o vervel, hac e galon a voe touichet o velet ar burzudou bras a c’hoarveas neuse ; mæs en em gonvertissa a reas parfet, pa velas e voa ressuscitet Jesus-Christ en amser ma tivoalle e bez gant ar soudardet-all eus a bere e voa ar c’habiten.\nCoumanç a reas a-neuse da bublia Resurrection hor Salver ; ha petra bennâc ma reas ar Scribet hac ar Farisianet evit e c’hounit, dre bromessaou ha dre presanchon, ne alzont biscoas ober dezàn tevel. Preseg a ree bepred hac e pep-lec’h penaus e voa Jesus ressuscitet ; hac evit gallout e ober gant muy a liberte ez eas, gant daou eus e soudardet, da Gapadoç, e pelec’h e prezegas gant quement a nerz Passion ha Resurrection Mab Doue, ma cargas a gonfusion hac a vez ar yuzevien pere o devoa e grucifiet. Ar re-mâ evit en em vengi a zeuas d’e accusi dirac Pilat ; pehini evit pligeout dezo a gassas archerien d’e glasq gant urz d’ê lacât d’ar maro.\nAr c’habiten santel-mâ o c’housout er c’hlasque an archerien dre guær, elec’h en em guzet evel m’en devize gallet, a gomsas out-o, heb cousgoude en em rei da aznaout dezo neuse. Ober a eureu dezo offr eus e servich, hac o fidi a reas gant cals a civilite da antren en e dy. Goude beza roet dezo da zibri ha da eva, hac o zretet en ur fæçoun carantezus, e lavaras dezo : ma mignonet vad, deut oc’h amâ a berz Pilat evit en em sesia eus a Longin, chetu-me amâ, me va-unan eo, ma c’hemeret hardi, ha grit din mervel. Salocras, èment-y, ne raïmp quet quemense,\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/202&oldid=134305 »


Pajenn:Al Lae - Bilzic.djvu/80 - Wikimammenn\nPajenn:Al Lae - Bilzic.djvu/80\nall o vont d’ar gêr ! Treantet gant an hao gleb-dour-teil. Ha war dreujou o dor klufaned Pennenez o c’hoarzin goap outan. Marvad ma vije bet kanfarted ar bourk eno, aet e vijent bet, marvad, da ambroug anean beteg e di.\nAr givijerien, pere a gignas ar paour kêz Bidoullig, o deus kavet ar bodig drêz a lakaas ar gazeg fur da drei en diotaj. Roet o deus anean d’ar barner, hag heman, sioulik, a reas eun enklask. Den ne oa bet er marchosi nemet an toulladig pôtred an nevoa gwelet e-unan, hag en e spered, koulskoude difius, ne goueas ket ar mennoz e vije bet unan eus ar re-ze an nije bet grêt an tôl… An tôliou gwialenn, ôtrou barner, roet hep abeg na reiz, a ve paeet, er bed-man pe er bed all.\nBilzig, c’houi hen goar ervad, ne oa na birbilher , na brabanser, hag a zalc’has evitan e-unan hano an hini an nevoa lakaet Bidoullig da ziodi hag he mestr da gouea er poull-hao : c’hoant n’an nevoa ket da vea tapet diwar-bouez e deod. Hag evelkent, am c’hredo neb a garo, tamm laouenidigez ebet ne dennas Bilzig eus digoue ar barner… Abalamour da betra ? Abalamour da betra ?… Goulennet digantan. Hen e-unan, marvad, ne vije ket bet evit hen displega dirakoc’h, hen gouzanv a rê.\n↑ Birbilher, bavard.\nAdtapet diwar « https://br.wikisource.org/w/index.php?title=Pajenn:Al_Lae_-_Bilzic.djvu/80&oldid=159850 »\nKemmoù diwezhañ degaset d'ar bajenn-mañ d'an 22 Ebr 2020, da 17:07.


Pajenn:Le Clerc - Ma beaj Londrez, 1910.djvu/159 - Wikimammenn\nPajenn:Le Clerc - Ma beaj Londrez, 1910.djvu/159\nc’hwec’h heur eus ar beure a rofe da c’hoût e vo bec’h ha reuz enne emberr. Pac’h eomp war droad (rak, dre m’eo sul, ne gerzo ket hon « zube » ac’han da nav heur) pac’h eomp war droad d’ar gatedral, ne gavomp den ebet war hon hent. Ha koulskoude eman an heol o sevel, hanval ouz eur voul ru tan, etre palez ar Parlamant ha chapel Westminster.\nAr gatedral, memes tra, a zihun hep dale an diabarz anei. Laret ganimp hon oferen, e savomp enni, evel d’an ordinal, evit ober hon fedenno a drugare, hag e kavomp enni eun toullad brao a dud, deut evit klevet eun oferen hag evit komunian. Diouz o êr e welomp ec’h ê beo-bueek o fe hag ec’h ê kempennet kaer o c’halon evit digemer o Mestr hag o Roue : ouz o gwelet e kresk hon devosion.\nAr gatedral hi hec’h-unan he deus kemeret eur gwiskamant kaer aboe dec’h d’an noz, eur gwiskamant hag a doug anean evit ar wej kentan. Ar gwaridello a ra an dro d’an neven a zo fichet enne bleuio a bep sort liw : eur blijadur sellet oute — ya, mar ne oar an nen perak emaint aze elec’h bean e lec’h all. Hed a hed gant ar ruio dre ma tlee ar Zakramant tremen, e oa d’ê da vean bet laket, pe e giz had war ar pave, pe e giz bokedo ouz an tier. Ar bleuio-man eo a zo deut a vagoniado eus Frans. Gwir ê e vije bet kavet en Londrez peadra da gempen an tier hag an hent : adalek dec’h e oad krog da stagan ouz ar mogerio pezio koton pe voulous ru, plego mistr enne ha warne rozenno spilhennet ha girienno skrivet en aour evit enori Jezus-Hosti ; garlantezenno ive a weled e meur a lec’h o vont eus an eil tu d’ar ru da gât an tu-all. Pegen kaer eta e vije bet hent ar prozision, ma vije bet deut, war ar marc’had, bleuio Frans d’hen kaeraat ! Mes siouaz ! aboe dec’h d’abarde,\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/159&oldid=150142 »\nKemmoù diwezhañ degaset d'ar bajenn-mañ d'an 6 Meu 2019, da 17:26.


XII. — Dizro an tad d’ar maner - Wikimammenn\n◄ XI. — Burzudou graet e kever Gwennola XII. — Dizro an tad d’ar maner XIII. — Ar Vinjans ►\n— « Goulen an dra-ze ouz da vevelien, rak me na ven morse wardro ar c’hezek. »\n— « Perag eo devet ar eorn keuneut a oa du-hont e traon ar Jardin ? »\n— « Ar bern keuneut a zo devet eiz devez a vezo varc’hoaz, an tan a zo bet laket ennhan, den na oar gant piou. »\n— Den na oar gant piou, ha da betra neuze e talv an dek ki a vez distag en noz er maner ? »\n— « Ro peoc’h, Herry, rak ne ouzon netra deuz ar pez a c’houlennez ouzin, va spered en deveziou-ma n’ema ket mad, ha va c’halon a zo glac’haret, evel ma tlее beza da hini. »\n— « A dra-zur ez eo glac’haret va c’halon, hag ar rest deuz va buez a vezo evidon eur chaden a c’hlac’har, mes evelkent ez eo red d’in gouzout petra dremen ebarz em maner.\nDeuz eta ganen d’ar marchosi, hag e c’houlenni ouz ar mevel-braz petra en deuz graet gant ar pevar loen, »\n— Ah Herry ! lez ac’hanon, rak va spered er moment-ma n’ema ket о sonjal em c’hezek… D’an deiz ma oa interret Gwennola, Doue d’he fardono !\nAr mevel bihan a deuaz da lavaret d’in d’am c’hambr e ranke beza bet eun den bennag en noz oc’h ampoëzoni ar c’hezek, rak о fevar e oant maro.\nEn deiz-ze nag abaoue, na zebriz tam-boued, nа gouskiz ket eur veraden, ken glac’haret oun da veza kollet eur verc’hik ken karantezuz evel Gwennola. »\nD’ar c’homzou-ze an aotrou a gouezaz d’an douar a stok e gorf, e galon rannet.\nGoude eun hanter heur e savaz, hag e kerzaz, hag о teuaz d’ar marchosi da rebech d’ar mevel-braz en devoa lezet ampoëzoni ar c’hezek.\n— « Aotrou, ho kezek n’int ket marvet dre ar poëzon. »\n— It, Per, da c’hervel Laouik, hen a zo bet о lavaret-ze d’an itron.\nLaouik a deuaz :\n— « Ne ket ta Laouik, ar c’hezek a zo bet ampoëzonnet, rak te a zo bet o kas ar c’helou-ze d’an itron. »\n— « Me, aotrou, va mestr, n’em oa ket ezom da gas eur c’helou er giz-ze d’an itron, rak hi koulz a ni hon daou, a oar penaoz eo marvet ar c’hezek, hi a oar koulz a ni penaoz eo devet ar bern keuneut, mes difennet e deuz ouzomp lavaret d’eoc’h, ha goulskoude e livirimp, aotrou, ar Vretoned na lezomp ket pell war ho c’houstianz traou re bounner. »\n— « Deuit ganen ho taou da gambr an itron, galvit an diou vatez, hag eno ec’h anzavfoc’h ar wirionez, rak red eo d’in gouzout petra eo deut va c’hezek da veza.\nAn daou vevel a bignaz asamez gant an diou vatez hag an aotrou da gambr an itron, hag eno ec’h en em entenchont.\nAdtapet diwar « https://br.wikisource.org/w/index.php?title=XII._—_Dizro_an_tad_d’ar_maner&oldid=157309 »\nKemmoù diwezhañ degaset d'ar bajenn-mañ d'an 29 Meu 2020, da 14:28.


Youenn Kervalan - Wikipedia\n(Adkaset eus Ronan an Henañ)\nYouenn Kervalan eo anv-pluenn Ronan an Henaff (pe Ronan an Henañ), ur skrivagner brezhoneg eus Lokorn.\nUr romant Dremmoù Arrasate zo bet embannet e 2009 gant embannadurioù Al Lanv : ur Vreizhadez yaouank eus Lokorn a zibab pellaat diouzh he bro. E Bourdel e ra ar studierez anaoudegezh gant ur studier euskarat... Padal ur romant politikel eo Dremmoù Arrasate kentoc'h eget ur romant karantez, un digarez da lakaat ar gaoz war c'houlennoù o sevel e-touez stourmerien Bro-Euskadi : dizalc'hidigezh pe emrenerezh, stourm armet kuzh pe stourm politikel digor ? An istor karantez a gas da brederiañ war un dro diwar-benn peseurt tu e c'hellfe mont ur stourm Breton.\nLiammoù Breizh-Euskal Herria a zo danvez boutin a-walc'h e lennegezh Breizh. War ar memes danvez dre vras, ez eus bet embannet ur romant e galleg gant Pierre-Emmanuel Marais : Ne m'appelle pas Lola (emb. Yoran Embanner 2009).\nDeuet eo e eil romant er-maez e 2013, e ti Al Lanv adarre : Ar Waremm Vras (316 pajenn). Savet eo al levr en-dro da vuhez Gaid Bozeg, labourerez-douar e tiegezh ar Waremm Vras, e parrez Plogoneg : penaos e oa bet heskinet e skol ar seurezed en abeg d'ar brezhoneg, penaos he doa bevet ul lazhadeg ha palforsadeg spontus kaset da benn er Waremm Vras gant ur skouadron soudarded alaman e 1943, chomet-hi mut war-lerc'h ar gwall daol-se, ha penaos a-benn ar fin e teu skleurenn an esper en-dro pa c'hoarvez dezhi klevout bugaligoù eus skol Diwan o vont e brezhoneg gant ar varc'hadourez madigoù. An danevell-vuhez a ro tro d'ar skrivagner da livañ gant hiraezh an diskar eus al labour-douar a wechall, eus ar sevenadurezh hag ar yezh a yae da heul. "Petra an diaoul a oa c'hoarvezet er vro-mañ evit d'an dud nac'hañ an hêrezh-se, cheñch yezh ha mont da heul ar c'hiz, gallegañ evel tud-kêr ?" (p. 240).\nNevez a-walc'h el lennegezh vrezhonek eo an doare da zisklêriañ euzhennoù an arme nazi (a-hervez, diwar eñvorennoù chomet bev er c'horn-bro) ha da veuliñ taolioù kaer ar Rezistanted.\nDremmoù Arrasate, Embannadurioù al Lanv, 2009, (ISBN 978-2-916735-08-4), romant\nAr Waremm Vras, Embannadurioù al Lanv, 2013, (ISBN 978-2-916745-14-5), romant\nYouenn Kervalan en deus embannet traoù evit ar yaouankiz ivez:\nBurzhud Koad an Dug (An Here, 1987),\nTelo, Poullig ar Stered (An Here, 1999).\nKontadennoù skrivet gantañ a oa bet troet pe en oksitaneg (Lo Nadal dels chòts, Institut d'estudis occitans, 1987) pe e korseg (U miraculu di Natalé, Scola corsa, 1987).\nBarzhonegoù a zeu gantañ ouzhpenn (peurvuiañ er gelaouenn Al Lanv).\nAdtapet diwar « https://br.wikipedia.org/w/index.php?title=Youenn_Kervalan&oldid=1818832 »


Deizlevr - Wikipedia\nUn deizlevr zo un teul (alies un dornskrid) ma taneveller a-hed an amzer ar pezh a zo c'hoarvezet e-pad ur prantad hir pe hiroc'h. Aparchant eo an deizlevr d'al lizheradur ha d'al lennegezh lodenn eus homañ. Ur isdoare lennegezh da doare lennegezh an emvuhezskrid eo an deizlevr o tibunañ en ur skrid ar fedoù gwelet pe veizet gant an oberour, ma n'eo ket gant ur pal kalvezel. Heñvelster eo emgazetennevit an deizlevr personel. Savet gant ar bluenn e vez peurvuiañ.\nSkouer koshañ an deizlevrioù a zo bet kavet en Egipt kozh, pa voe bet dibunet penaos e voe dezouget mein war an Nil e "deizlevr Merer". Deizlevrioù ar seurt-se a zo bet kavet ee Reter-Nesañ hag er Reter-Pellañ en Henamzer. Nes d'un deizlevr eo ar skrid savet gant an împalaer roman, Marcus Aurelius er Iañ kantved (titl orin Τὰ εἰς ἑαυτόν, D'am-me ma unan). Seurt deizlevrioù o teskrivañ ar vuhez e lezioù japanat hag aziat a zo nez d'an doare an deizlevrioù a anavezer bremañ ivez.\nEr broioù arabek ar Grennamzer e kaver deizlevrioù gant deiziadoù, heñvel d'ar re vodernañ.\nStumm koshañ an deizlevrioù eo e kaver skouerioù anezho er Grennamzer. Marc'hadourien hag artizaned a skrive o savadoù hag o zispignoù asamblez gant notennoù war o vuhezioù kenwerzhel, tiegezhel hag personel. Implijet e vez an deizlevrer evit ar gontouriezh evit dastum pep ebarzh, da lavaret eo pep sifrenn a denn d'un devezh.\nAn danevell diwar fedoù ha degouezhioù ur veaj dibunet dre devezhioù eo ha n'eo ket da veskañ gant an danevell beaj a denn d'un doare lennegezh e-unan.\nAn deizlevr arbennik eo levr bourzh ar c'harbedoù. Kroget o deus ar verdeerien war vor d'o sevel evit pep ergerzhadenn kantvedoù zo. Tu zo da grediñ e teu ar pez a ouzer war ergerzhadennoù ar merdeer graesian Pitheas a voe tennet eus levrioù bourzh en doe savet. Dre al lezennoù e vez rediet kabitened lestr ha levierien aerlestr sevel an deizlevr.\nSavet e vez deizlevrioù brezel abaoe pell ha meur a levrioù brezel a voe bet savet diwar deizlevrioù skrivet gant an daneveller, da skouer Anabasis Ksenofon ha De Bello Gallico (Brezel Galia) Kaezar.\nUn doare lennegezh eo a gaver ur skouer er XVIIvd kantved, pa voe skrivet, bloavezioù-pad, deizlevr Samuel Pepys, ur c'hargad a uhel rank a vevas e Londrez. Gant ur seurt berrskrivrerezh eo bet savet.\nMarsel ar Barzh, An erc'h du, Lannuon, An Alarc'h, 2004.(ISBN 2-9520238-3-2). Deizlevr brezel (1914-1918)\nYouenn Olier, Deizlevr ar bloavezh X (1 levrenn evit pep bloaz eus 1945 da 1967), Imbourc'h\nKristol Goulm, Levr bourzh ar veaj kentañ, troet diwar ar spagnoleg gant Filip Oillo, Brest, Al Liamm, 1994. Levr bourzh\nLoeiz Herrieu, Kammdro an Ankoù, Brest, Al Liamm, 1994.(ISBN 2-7368-0043-5). Deizlevr brezel (1914-1918). Peurunvan.\nLoeiz Herrieu, Kamdro en Ankeu, 1974, Deizlevr brezel (1914-1918). Embann kentañ a-drugarez d'e vab, Meriadeg Herrieu, savet diwar eiladennoù ar gelaouenn Dihunamb. Doare-skrivañ Bro-Wened.\n↑ Geriadur bras Frañsez Vallée : Deizlevr > Journal de commerce. Cf. Devri.bzh.\nAdtapet diwar « https://br.wikipedia.org/w/index.php?title=Deizlevr&oldid=1891286 »\nKemm diwezhañ d'an 3 Gen 2021 da 20:38\nKemmoù diwezhañ degaset d'ar bajenn-mañ d'an 3 Gen 2021, da 20:38.


Édouard Manet (distaget [edwaʁ manɛ]) (Pariz 23 a viz Genver 1832 - Pariz 30 a viz Ebrel 1883) a oa ul livour gall eus an XIXvet kantved.\nE vamm, Eugénie-Desirée Fournier, a oa merc'h d'un diplomat ha filhorez da Karl XIV, roue Sveden. E dad Auguste Manet, a oa barner, hag en gortoz e oa da welout e vab Édouard o vont da studiañ al lezenn eveltañ. E eontr Charles Fournier a gase anezhañ gantañ da weladenniñ Mirdi al Louvre alies. E 1845 e krogas da vont da glasoù liverezh ma tegouezhas gant Antonin Proust, a vo Ministr an Arzoù-Kaer hag a chomo mignon dezhañ.\nReuz a oa bet er Saloñs Ofisiel pa oa bet diskouezet an daolenn Olympia, e 1865. Gwelet 'vez an oberenn-se e Mirdi Orsay bremañ, e Pariz. Ar plac'h a oa patrom dezhañ a oa Victorine Meurent anezhi.\nMignoned Manet e oa al livourien Frédéric Bazille, Edgar Degas, Claude Monet, Auguste Renoir, hag ar skrivagnerien Charles Baudelaire, Stéphane Mallarmé hag Émile Zola. E vreur Eugène Manet a zimezas gant al livourez Berthe Morisot. Livet en doa Manet meur a daolenn eus e c'hoar-gaer (an Diskuizh, ar Balkon, h.a.).\nTost e oa Manet ouzh an Impresionourien, met ne oa ket stag outo. E-unan-penn ez ae war hent al livadur.\nGwelout ar pennad:Mirdi brezhonek Édouard Manet\nAdtapet diwar « https://br.wikipedia.org/w/index.php?title=Édouard_Manet&oldid=1854009 »\nKemmoù diwezhañ degaset d'ar bajenn-mañ d'an 5 Du 2019, da 15:56.


KAMP VAKAÑSOU E BREZHONEG / 20-26 a viz Gouere - Skol Diwan Naoned\nKAMP VAKAÑSOU E BREZHONEG / 20-26 a viz Gouere\n3 a viz Gouere 2014\n5 PLAS A CHOM !!!\nUr c’hamp brezhoneg a vo aozet e Liger Atlantel e miz Gouere 2014 : "Pemp troad d’ar maout : Enquête à la ferme".\nPemp troad d’ar maout ? Pavioù ruz d’an dañvad du ? Biskoazh kement-all ! Ur bern loened zo o chom ba feurm Kêr Madeleine e Gweltaz-Lambrizig, met traoù iskis a c’hoarvez ba kraou an deñved. Peadra da lakaat an ijin da c’hoari hag an neuron da dommañ ! Florence ha Christophe, a zo o vevañ hag o labourat er menaj-se a-hed ar bloaz, a c’hello sikour ac’hanomp marteze ? Ur sizhunvezh evit bevañ a-stroll, debriñ meuzioù lipous fardet ganeomp (dav vo deomp tañva mergez an ti poazet war an tan), c’hoarzhin gant hon amezeien (daou bemoc’h viêtnamat moutig tout), ha kanañ a-bouez-penn « Deñved zo, met n’emaint ket er gêr. Deñved zo, met n’emaint ket er vro... »\nLec’h / Lieu : Saint-Gildas-des-Bois (à 15 km au Sud de Redon), à la ferme pédagogique de Kêr Madeleine\nDeiziadoù / Dates : du dimanche 20 au samedi 26 juillet 2014\nOad / Age : 6-10 ans\nBod / Hébergement : sous tente (tentes fournies par les parents)\nPlasoù / Places : 22\nPriz / Prix : 240 €\nAozerien / Organisateurs : Kentelioù an Noz & UBAPAR\nTitouroù hag enskrivadennoù :\nKentelioù an Noz, 02 40 20 39 74, kenteliouannoz chez gmail.com\nPour inscrire votre enfant, imprimez et complétez la fiche d’inscription et la fiche sanitaire de liaison et renvoyez-la accompagner des arrhes (100€ à l’ordre de Kentelioù an Noz) à :\nKentelioù an Noz – 13 straed ar Remouleur – 44800 Sant-Ervlan\nFichenn enskrivañ (PDF - 648.3 ke)\nFichenn yec’hed (PDF - 202.3 ke)\nFlyer kinnig (PDF - 2 Me)\nBLOAVEZH MAT 2017 !\n1añ a viz Genver 2017\nD’AR SADORN 28 A VIZ C’HWEVRER 10e/1e gm\n22 a viz C’hwevrer 2015


Mahatma - Wikipedia\nUr ger sañskriteg a dalvez "Ene Meur" eo Mahatma. Roet e vez an anv-se d'an dud evel Mohandas Karamchand Gandhi (bet enoret evel-se gant Nautamlal Bhagavanji Mehta d'an 21 a viz Genver 1915 e skol Kamribai e Jetpur, India) hag implijet e vez evit diskibled, eneoù frank pe michereien. Evit teuler ur sell ouzh an teul gant an arroud orin, sellet ouzh http://kamdartree.com/mahatma_kamdar.htm.\nBrudet eo bet ar ger el lennegezh teozofel e dibenn an XIXvet kantved pa oa bet embannet gant an Itron Helena P. Blavatsky, unan eus diazezerien ar gevredigezh teozofel, e oa he c'helennerien diskibled pe Mahatmated a veve e Tibet.\nA-wechoù e vez roet an titl-se da vistri ar c'horroidigezh gant teozofourien zo. Diouzh lavar teozofourien zo ha kelenn an New Age n'eus ket boudoù dienkorfet eus ar Vahatmated, kentoc'h ez int tud a ouestl kemer preder gant diorroidigezh an hiniennoù hag ar sevenadurezhioù.\nBlavatsky eo bet an hini gentañ en amzerioù modern oc'h embann kaout darempredoù gant diskibien, anezho mistri teozofourien, dreist-holl Koot Hoomi ha Morya. Disklêriañ a ra en he skridoù bezañ o skignañ kelennadurezh ar Vreuriezh Wenn Veur.\nE miz Gwengolo ha miz Here 1880 eo bet an Itron Blavatsky o welet A. P. Sinnett e Simla e norzh India. Broudet gant an dedenn don eus Sinnett d'ar gelennadurezh teozofel d'an Itron Blavatsky ha labour ar gevredigezh teozofel e stag an Itron Blavatsky gant un darempred dre lizher etre Sinnett hag an daou ziskibl a arc'hantaoue ar gevredigezh, K.H. ha M.\nDiwar ar c'henskrivañ-se eo bet skrivet Ar bed kuzh (1881) hag ar voudaegezh ezoterek (1883), gant Sinnett. Bras eo bet levezon an daou levr-mañ evit sachañ evezh an dud dre vras war an deozofiezh. Kavet e vez ar respontoù roet gant ar Vahatmated da c'houlennoù Sinnett en e lizheroù eus 1880 da 1885, bet embannet e Londrez e 1923 dindan an anv Lizheroù ar Mahatma (Mahatma Letters) da A. P. Sinnett. Kenskrivet o deus graet ar Vahatmated gant un toullad mat a dud e-pad bloavezhioù kentañ ar gevredgiezh teozofel. Kalz eus al lizheroù-se zo bet embannet (e saozneg) e div levrenn anvet Lizheroù digant Mistri ar rouantelezh (Letters from the Masters of the Wisdom), Rannoù 1 ha 2.\nKalz tabut zo bet evit gouzout ha bez' e oa bet eus an diskibien-se e gwirionez. Douetañs zo bet savet e burutellerien Blavatsky war bezañs gwirion he Mistri. Sellet, da skouer, ouzh displegadenn W.E. Coleman's. Ouzhpenn 25 den o deus testeniekaet bezañ gwelet ha bezañ bet darempredoù gant ar Vahatmated-se e-doug buhez H.P.Blavatsky. Evit ur roll kronologel dre ar munud eus an testoù-se, sellet ouzh Deizlevr emgavioù gant Mahatmated teozofel. Er bloavezhioù diwezhañ ez eus bet kaset da benn un deorienn zedennus gant K. Paul Johnson diwar-benn ar vistri-se met tabutet e vez warni.\nGoude marv H.P.B. e 1891 ez eus bet embannet gant meur a hini bezañ e darempred gant he mistri ha bezañ "kannaded" nevez ar Vistri en ur brezeg evel-se kelennadurezhioù ezoterek a bep seurt. Evit gouzout hiroc'h, sellet ouzh an Itron Blavatsky & deizioù diwezhañ kannaded ar Vistri.\nAr Vahatmated hag o lizheroù (e saozneg)\nAdtapet diwar « https://br.wikipedia.org/w/index.php?title=Mahatma&oldid=1819691 »\nDernière modification le 8 Gen 2019, à 15:03


Mari Breizh (1391-1446) - Wikipedia\nMari Breizh (1391-1446)\nUr pennad Mari Breizh zo ivez.\nMari Breizh (Naoned, 18 a viz C'hwevrer 1391 - dianav, 18 a viz Kerzu 1446) a oa ur briñsez vreizhat.\nBez' e voe Kontez Perche hag Itron La Guerche eus 1396 betek 1414, ha Kontez Alençon eus 1404 betek 1414.\nE 1414 e voe Dugez Alençon, Kontez Perche hag Itron La Guerche, pa voe lakaet tiriad he gwaz da zugelezh gant ar roue gall Charlez VI. Goude marvhe gwaz e 1415 en Emgann Azincourt e viras Mari Breizh an titl ag Itron La Guerche, he mab Yann o vont da Zug Alençon ha Kont Perche.\nUl liamm etre Tiegezh Montfort dugelezh Breizh ha TIegezh Valois-Alençon Bro-C'hall e voe Mari Breizh eta.\nMerc'h e oa da Yann IV (dug Breizh) (1339-1399) ha d'e bried Janed Breizh (1370-1437), ur verc'h da Charlez II Navarra.\nD'ar 26 a viz Mezheven 1396 e sinas an dug Yann IV ur gevrat gant ar c'hont Pêr II Alençon evit dimeziñ e verc'h gant Yann Iañ Alençon, mab Pêr, a voe kont d'e dro e 1404.\nPemp bugel o devoe :\nPêr (4 a viz Here 1407 - 16 a viz Meurzh 1408) ;\nYann II Alençon (1409-1476) a vrezelias a-bep-eil a-enep ar Saozon hag a-du ganto ;\nCharleza (1413-1435), hag a yeas da leanez.\nGoude marv he fried en Azincourt 1415, e rankas Mari Breizh tec'hel kuit eus Normandi, ma oa bet o c'hortoz an emgann. He mab Yann II Alençon a voe paket gant ar Saozon en Emgann Verneuil e 1424 ; en e frankiz e voe lakaet e 1427, goude bout paeet e zaspren ; diwezhatoc'h e voe brudet evel unan eus heulierien Janed Ark.\nDen ne oar pelec'h e voe beziet Mari Breizh, Itron La Guerche, goude he marv e 1446. He bugale avat a ouzer pelec'h emañ o bezioù.\n↑ (fr) Perceval de Cagny & Henri Morganvillé (1902) : Chroniques de Perceval de Cagny, publiée pour la première fois pour la Société de l'histoire de France, pp. 20 ha 38 Lenn en-linenn\nAdtapet diwar « https://br.wikipedia.org/w/index.php?title=Mari_Breizh_(1391-1446)&oldid=1821955 »


Kemeneven - Wikipedia\nKastellin (betek 2015)\nKraozon (abaoe 2015)\n1 114 ann. (2019)\n4° 07′ 14″ Kornôg / 48.114722, -4.120556\nbihanañ 52 m — brasañ 280 m\nKemeneven a zo ur gumun eus Bro C'hlazig e kanton Kraozon, e departamant Penn-ar-Bed, e kornôg Breizh.\nWar lez ar Stêr Deir emañ Kemeneven.\nVotet eo bet ar garta Ya d'ar brezhoneg a live 1 gant Kuzul-kêr Kemeneven d'ar 6 a viz Gouere 2017.\nNac'het e voe an distaoliadeg roueel e miz C'hwevrer 1676 ouzh tri den eus Kemeneven, Guillaume Le Quéau, Germain Balbouët hag Ovarnay (hemañ a voe lakaet da varv), goude Emsavadeg ar Bonedoù ruz .\nDekred eus ar 26 a viz Du 1790 war al le ret: e penn-kentañ 1791 e voe graet al le ouzh ar Roue, ar vro hag al lezennoù gant ar person, Le Gall e anv, ha gant ur c'hure anvet Coatmen.\n89 gwaz eus ar gumun, d.le. 4,75% eus ar boblañs e 1911, a gollas o buhez abalamour d'ar brezel.\nManer Trefry e Kemeneven a voe implijet e-pad ar brezel dre ma oa ul lec'h evit sikour nijerien ar Re Gevredet da achapiñ. Césaire de Poulpiquet ha Geneviève de Poulpiquet a oa perc'henned ar maner ha kemer a raent perzh er rouedad Pat Line.\nChapel Intron Varia Gergoad.\nMonumant ar re varv er vourc’h, luc'hskeudenn.\nMonumant ar re varv e Kergoad, luc'hskeudenn.\n(br) Kemeneven war lec'hienn Geobreizh\n↑ Kristof Jezegoù, Hor Bro e-pad ar Revolusion, Ti-moullañ Ar Bobl, Karaez, 1915, pajenn 44\nAdtapet diwar « https://br.wikipedia.org/w/index.php?title=Kemeneven&oldid=1971464 »


Sonerezh elektronek - Wikipedia\nAr sonerezh elektronek zo anezhañ ur seurt sonerezh gant sonioù krouet diwar ardivinkoù elektronek dreist-holl. Ar binvioù sonerezh elektronek hag an teknologiezh sonerezh elektronek emañ e kalon e savidigezh. En em ziorren a ra kalz adalek fin an XXvet kantved.\nTelharmonium, Thaddeus Cahill, 1897\nLuigi Russolo, Intonarumori, 1913\n1 Istor ar sonerezh elektronek\n1.1 Ar studioioù kentañ\n1.2 Ar bloavezhioù 1960 ha 1970\n1.3 Ar bloavezhioù 1980\n1.4 Ar bloavezhioù 1990 ha 2000\n2 Ar rummadoù\n3 Un nebeut darvoudoù liammet gant ar sonnerezh elektronek\nIstor ar sonerezh elektronekAozañ\nAr sonerezh elektronek a zo bet implijet adalek ar bloavezhioù 1950, gant mekanikoù a servije da grouiñ sonioù sintetek. D’ar mare-se ne oa ket tu implijout ar sonerezh elektronek war-eeun, setu perak e oa enrollet evit ma vefe aesoc’h d’ar sonaozourien cheñch ar son, en ur lakaat ar memes son da vezañ implijet meur a wech da heul (loop e saozneg). Adalek penn-kentañ an 20vet kantved o doe bet c’hoant ar sonaozourien implijout binvioù tredan pe elektronek, met evit sevel ar re gentañ ez eus bet ezhomm kalz amzer. E-touez ar binvioù kentañ ijinet evel-se e kaver :\nan electromusical piano hag an delenn dredan ijinet gant Elisha Gray hag Alexander Graham Bell (1876)\nar singing arc gant William Du Bois Duddell (1899)\nan telharmonium gant Thaddeus Cahill (1900). 200 tonenn, 8 metrad hirder dezhañ.\nan æterofon (theremin) gant Lev Theremin (1920) : touchennaoueg ebet, trawalc’h e oa tremen an daouarn dirak ar mekanik evit ma vefe gwagennoù ha trouz da heul.\nan elektrofon gant Jorg Mager (1921).\nKudenn bennañ an holl vinvioù-se a oa o ment : bras-tre e oant, da lavaret eo diaes da implijout ha da fiñval. Un darvoud all a zo a-bouez : e 1935 e labouras enklaskerien an embregerzh alaman AEG war an enrolladennoù war bannoù. Adalek ar mare-se e c’helljer troc’hañ hag adpegañ ar sonioù enrollet.\nAr studioioù kentañAozañ\nEvit an taolioù-arnod kentañ e oa ret kaout ul lec'h bennak evit pleustriñ : neuze eo bet impijet ar studioioù savet, peurliesañ, evit ar chadennoù skingomz. E 1951 e kemeras Herbert Eimert e karg studio sonerezh elektronek WDR (Westdeutscher Rundfunk) e Köln, Pierre Schaeffer a zilojas e Club d’essai (deuet da vezañ GRMC, Groupe de Recherche de Musique Concrète) ha divizout a reas en em staliañ en R.T.F. (Radiodiffusion-télévision française) e Pariz. Luciano Berio ha Bruno Maderna a savas ar pezh a zes da vezañ studio fonologiezh RAI (Radiotelevisione Italiana) e Milano. Er memes mare e voe savet studioioù radio a-ratozh evit ar sonerezh elektronek e Stockholm, Helsinki, Kopenhagen ha gant B.B.C (British Broadcasting Corporation) e Londrez. Er Stadoù-Unanet e krogas an traoù e 1951 gant Vladimir Ussachevsky hag Otto Luening. Hag e 1955 e c’halljont implij o labourva e skol-veur Columbia. Dont a reas al labourva da vezañ anvet Columbia Princeton Electronic Music Center (C.P.E.M.C.) e 1959. A-drugarez d’an holl enklaskoù-se e c'hellas ar sonazourien sevel tonioù diazezet war vinvioù elektronek, memes ma save kudennoù evit kas / degas anezho, rak pounner pe bras-tre e oant. Ouzhpenn e chome diaes implijout anezho hep bezañ pleustret e-pad pell, ker-tre e oant ha ne oa ket kalz anezho.\nAr bloavezhioù 1960 ha 1970Aozañ\nDiaes e oa sevel tonioù gant binvioù elektronek er bloavezhioù 1960. Tri strollad tud a gasas an enklaskoù war-raok evit ma vefent aesoc’h da implijout.\nAr strollad kentañ a ijinas Buchla. Ar benveg-se a voe savet e 1963, gant Morton Subotnick (sonaozour sonerezh fetis). Adalek 1962 en doa bet ur yalc’had gant Foundation Rockefeller, setu m’en doa gellet kenlabourat gant un den anvet Ramon Sender hag un ijinour war an tredan anvet Don Buchla.\nSubotnick a zisplegas : Hor pal a oa sevel ur ‘voest du’ a vefe bet implijet gant ar sonaozourien er gêr, evel ur studio bihan. Ar pal a oa ivez lakaat ar voest-se da vezañ heñvel ouzh un urzhiataer. C’hoant hor boa ivez e vefe ur benveg marc’hadmat evit ma c’hellfe ar muiañ posupl a dud prenañ anezhañ. Lakaet hor boa 400$ da bal, a-benn ar fin omp deuet a-benn da sevel anezhañ evit nebeutoc’h evit 500$. Gant Robert Moog e voe bet ijinet ar c'henaozer kentañ a c’haller implijout evel ur piano (memes touchennaoueg). E 1964 e kenlabouras gant ar sonaozour Herb Deutsch hag asambles e teujont a-benn da sevel binvioù elektronek diazezet war modulennoù. E-keit ma voe Deutsch o sevel tonioù e profitas Moog evit klokaat ha cheñch e vinvioù.\nEr memes bloavezh ez eas Paul Ketoff (ijinour war ar son evit RCA Italiana e Roma) e darempred gant William O. Smith, rener studio sonerezh electronek Akademiezh amerikan Roma, hag e kinnigas dezhañ sevel ur c'henaozer aes da implij evit an Akademiezh. Mont a reas Smith e darempred gant Otto Luening, John Eaton ha sonerien all a oa en Akademiezh. Smith a zegemeras kinnig Ketoff hag hemañ a zeuas a-benn da sevel e genaozer Synket (Synthesizer Ketoff) e penn-kentañ ar bloavezh 1965. Er penn-kentañ eo bet savet ar sonerezh elektronek gant tud desket-tre, ha tamm-ha-tamm e voe implijet ivez e bed ar sonerezh pop. Unan eus an tonioù pop elektronek kentañ eo sonerezh kinnig Doctor Who e 1963. Krouet e voe gant ar BBC Radiophonic Workshop.\nE penn-kentañ ar bloavezhioù 60, e lakaas Wendy Carlos ar sonerezh elektronek da vezañ brudet gant div bladenn: Switched-On Bach ha The Well-Tempered Synthesizer, eno sonerezh barok sonet gant ur Moog. D’ar mare-se e c’helle ar Moog produiñ un notenn nemetken, da lavaret eo e rankas Carlos tremen ur bern eurvezhioù er studio evit dont a-benn da enrollañ ar pezh en doa c’hoant. Ouzhpenn e oa diaes kendoniañ ar Moog kentañ. An theremin, ur benveg diaes-tre da seniñ gantañ, a voe implijet gant The Beach Boys evit o c'hanaouenn Good Vibrations, hag ar mellotron gant The Beatles (Strawberry Fields Forever).\nA-feur ma yae an deknologiezh war-raok e teuas ivez ar pianoioù tredan da vezañ marc’hadmatoc’h hag aesoc’h da gas ha da zegas, neuze e krogas ar strolladoù da implijout anezho ivez. Da skouer : United States of America, Silver Apples pe Pink Floyd.\nEr bloavezhioù 1970, e voe bet kaset war-raok da vat ar sonerezh elektronek gant Kraftwerk. Ar strollad ne implijas benveg all ebet, nemet re elektronek. Strolladoù all eus Alamagn o deus bet implijet sonioù elektronek : Neu!, Tangerine Dream, Can, Popol Vuh, Deutsch Amerikanische Freundschaft (D.A.F.). E Bro-C’hall eo bet brudet ar sonerezh elektronek gant Jean-Michel Jarre, gant e bladenn gentañ anvet Oxygène.\nImplijet eo bet gant Alan Stivell ar sintetizer hag efejoù eletronek tost goude eo bet tu kavout anezhe war ar marc'had, da laret eo e deroù ar bloavezhioù 70. Kroget en eus anezhañ d'implij muioc'h al levezon-se e penn kentañ ar bloavezhioù 80, ha muioc'h mui goude.\nSonerien piano jazz brudet evel Herbie Hancock, Chick Corea, Joe Zawinul (Weather Report) ha Jan Hammer (Mahavishnu Orchestra) a grogas da implijout ar c'henaozer en o fladennoù jazz fuzion er bloavezhioù 1972-1974. Adalek 1973 e voe bet implijet ar binvioù elektronek evit sevel tonioù jazz fuzion. Skouerioù : ar bladenn Sweetnighter gant Weather Report pe The Headhunters gant Herbie Hancock. Sonerien evel Chick Corea pe Jan Hammer a implijas anezho ivez, en ur cheñch o doare da seniñ hag en ur ouzhpennañ kalz efedoù evel slide, vibrato, ring modulators, distortion ha whawha. Diwezhatoc’h er bloavezhioù 1980 ec’h embannas Herbie Hancock ar bladenn Future Shock, asambles gant ar produour Bill Laswell. Berzh bras a reas ar bladenn e 1983, dreist-holl a-drugarez d’ar ganaouenn Rockit.\nAr bloavezhioù 1980Aozañ\nAr bloavezhioù 1990 ha 2000Aozañ\nDioret ha skignet en deus ar sonerezh elektronek dre an house e Chicago, ar sonioù techno hag elektro e Detroit er bloavezhioù 80, al luskad acid house e Bro-Saoz e fin ar bloavezhioù 80 hag e penn-kentañ ar bloavezhioù 90.\nE touez an arzourien House o deus levezonet ar rummad e kaver Frankie Knuckles, Marshall Jefferson, Jesse Saunders, Larry Heard, Kerri Chandler pe c'hoazh ar Masters At Work.\nEvit an elektro hag an techno : Juan Atkins, Derrick May, Kevin Saunderson, Carl Craig, Richie Hawtin pe ar c'henstrollad Underground Resistance.\nKen niverus eo a rummadoù hag isrummadoù ma n'eur ket evit menegiñ anezho amañ. Ouzhpenn-se n'eus ket harzhoù resis etrezo. Koulskoude e c'haller komz eus :\nan doareoù a-vremañ : sonerezh tredan-ha-klev pe elektro-akoustik, sonerezh fetis hag ar sonerezh tredan-ha-klev war ar prim\nan doareoù arnodel : sonerezh greantel pe sonerezh industriezh, elektro, elektronika, IDM, turntablism, nu jazz, rock progresivel, new wave, cold wave, krautrock ha post-rock\nan doareoù evit an dañs : house, deep house, acid house, techno, techno Detroit, techno izek, progressive, acid techno, EBM, breakbeat, drum'n'bass, jungle, techno hardcore, hardtek, trance, trance psykedelik, garage house, ghetto house, ghetto techno, new beat, dance\ndoareoù graet "chill-out" anezho : ambient, downtempo, dub, illbient, trip-hop.\nUn nebeut darvoudoù liammet gant ar sonnerezh elektronekAozañ\nFestivalioù sonerezh elektronek a vez kavet stank hiziv an deiz, en o zouez Detroit Electronic Music Festival, Sónar e Barcelona, al Love Parade e Berlin. An daou festival pennañ e Breizh zo Astropolis bep miz Eost e Brest, ha Scopitone bep miz Gwengolo e Naoned.\nAdtapet diwar « https://br.wikipedia.org/w/index.php?title=Sonerezh_elektronek&oldid=1906124 »\nDernière modification le 5 Gou 2021, à 22:09\nKemmoù diwezhañ degaset d'ar bajenn-mañ d'an 5 Gou 2021, da 22:09.


Cerdic (Wessex) - Wikipedia\npoltred faltazius Cerdic gant John Speed\nCerdic (pe Ceretic) a oa Dux Gewissorum ha roue kentañ Wessex. Sellet e vez outañ evel hendad da Egbert, roue Wessex ha da rouanez Bro-Saoz a-vremañ eta, Elizabeth II, kenkoulz ha d'an darn vrasañ eus familhoù roueel Europa.\n1 Buhez ofisiel hag esped\n2 Kudennoù gant testeni ar C'hronik Angl-ha-Saoz\nBuhez ofisiel hag esped[kemmañ | kemmañ ar vammenn]\nHervez ar C'hronik Angl-ha-Saoz e oa Cerdic ur penn-brezel saoz en dije dilestret gant e vab Cynric e 495 e Calshot e-kichen Southampton :\nNeuze e teuas daou ealdorman da Breden, Cerdic hag e vab, gant pemp bagad el lec'h a anver Cerdicesore hag er memes deiz e stourmjont ouzh ar Vrezhoned.\nE 508 en defe faezhet ha lazhet ur roue brezhon, Natanleod e anv en emgann Natanleag, e-kichen Netley.\nAmañ e lazhas Cerdic ha Cynric ur roue brezhon, Natanleod e anv, ha pemp mil a dud gantañ. Goude-se e voe graet Natanleod eus al lec'h-se betek Cerdicesford\nE 514 e erruas ur strollad arall a gadourien c'herman, Westseaxe o anv hervez ar c'hronik ha dilestret e vefent gant tri bagad e Calshot. Bleiniet e oant gant Stuf ha Wihtgar. Stourmet o defe ouzh ar Vrezhoned ha faezhañ anezho o defe.\nNeuze e teuas ar Westseaxe da bPreden gant tri bagad el lec'h a anver Cerdicesora, ha Stuf ha Wihtgar ha stourm a rejont ouzh ar Vrezhoned a lakajont da dec'hout.\nE 519 ez eas Cerdic da roue war an dud nevez-erruet-se goude un emgann ouzh ar Vrezhoned e Cerdicesford (Charford). Ne lâr ket ar c'hronik piv a c'hounezas ha posupl eo ne oa ket en hevelep arme.\nHer Cerdic 7 Cynric : Westsexena rice onfengun on þy ilcan geare hie fuhton wiþ Brettas þær mon nu nemneþ Cerdicesford.\nNeuze e c'hounezas Cerdic ha Cynric rouantelezh ar Westseaxe. En hevelep devezh e stourmjont ouzh ar Vrezhoned el lec'h a anver Cerdicesford\nE 527 e stourmas ouzh ar Vrezhoned e Cerdicesleag. Ne ouzer ket piv a c'hounezas an emgann met dre ma ne veneg ket ar c'hronik gant piv ez eas an trec'h e c'haller soñjal ne oa ket Cerdic.\nHer Cerdic 7 Cynric fuhton wiþ Brettas in þære stowe þe is gecueden Cerdicesleaga\nNeuze e stourmas Cerdic ha Cynric ouzh ar Vrezhoned el lec'h a anver Cerdicesleag\nE 530 e kemeras Cercic Enez Wight ha lazhañ a reas un nebeud tud e Carisbrook\nMervel a reas Cerdic e 534 ha, hervez ar c'hronik, e renas e vab Cynric goude se nemet en Enez Wight a roas d'e vibien-gaer Stuf ha Wihtgar.\nKudennoù gant testeni ar C'hronik Angl-ha-Saoz[kemmañ | kemmañ ar vammenn]\nKalz kudennoù zo gant testeni ar C'hronik Angl-ha-Saoz avat, ha diasur-kenañ ez eo an amzeriadoù a ro. David Dumville en deus damveneget en doa renet Cerdic eus 538 betek 534 tra ma kred klaskourien arall e oa-eñ ar penn-brezel saoz faezhet en Emgann Badon a c'hoarvezas etre 490 ha 518 moarvat. Ouzhpenn-se, tra m'edo kelc'hiad ag oberiantiz pennañ war-dro Southhampton e seblant e oa kreizennet tachenn ar Gewissae e Dorchester-on-Thames, en Oxfordshire. Du-se, ha n'eo ket e Winchester, e vije bet lec'hiet sez eskopti kentañ Wessex e derou ar VIIvet kantved. Da gêrbenn ar rouantelezh ez aio Winchester met goude koll tiriadoù an norzh hepken. Ar poblañsoù germanek o chom war-dro Southamptom a oa juted kentoc'h eget saozon hag ur rouantelezh jut bihan a zalc'has en enez Wight betek ren Cædwalla Wessex.\nOuzhpenn-se e c'hoarvezas emgann kentañ Cerdic meneget er C'hronik - Emgann Natanleag - war tachenn ar Meonware ur meuriad jut staliet e bro Southampton war-dro 450. An dra-mañ a laka diaes krediñ e stourmas Cerdic ouzh ar Vrezhoned du-se.\nGwirheñvel eo, neuze, e oa kalz liesekoc'h istor gwir derou diazezidigezh Wessex eget ar pezh a lâr deomp an testennoù a oa bet treuzvevet.\nUn nebeud klaskerien o deus lakaet e oa Cerdic un den a vojenn met n'emañ ket an darn vrasañ eus ar gumuniezh skiantel a-du gant ar soñj-se.\nUn anv predenek en doa Cerdic evel e zaou warlerc'hiad Cynric (Cunorix) ha Ceawlin (Colinus). Ur stumm saoznekaet eus Ceretic eo - un anv boutin tre e-touez familhoù roueel predenek ar marevezh-se. Hervez ar C'hronik Angl-ha-Saoz e tiskenne Cerdic eus an doue Woden met ijinet eo bet al lignez-se penn-da-benn evel-just. Kavout a reer enni elfennoù kemeret digant lignezoù familhoù roueel ar rouantelezhioù angl-ha-saoz arall. Ijinet e oa bet, moarvat, en amzer Alfred Veur da reishaat unvanadur Bro-Saoz gant Wessex. Ouzhpenn-se e c'hellfe bezañ keltiek anv e dad - Elsea - a c'hellfe klokañ ouzh ar c'hembraeg Elisedd pe Eliseg.\nDux Gewsissorum e vez galvet Cerdic ivez gant Bede, un titl douget gant Vortigern hag Eudaf Hen. Kevelet e vez alies gant Saozon ar C'hornôg e skridoù ar grennamzer ha fin ar marevezh saoz met un orin koshoc'h en-deus moarvat. Gewissa a vije bet anv unan eus merc'hed an impalaer Claudius a vije bet dimezet gant Arviragus hag implijet e veze da ziskouez bro-Went (Gwennwy e kembraeg).\nDispleget o deus klaskourien zo an traoù-se dre lakaat en doa Cerdic un tad saoz hag ur vamm vrezhon. N'eo harpet an deorienn-se war testeni ebet ha daoust ma vir orin saoz Cerdic e laka e veve e familh e Preden dija. Klaskourien arall, evel John Morris a gred eo ur brezhon penn-da-benn en defe implijet goprsoudarded saoz pe jut da sevel ur Stad emren e-kichen Southampton, ur rannvro ma oa staliet meuriadoù jut adalek 450 dija. Posupl eo ivez e oa faos penn-da-benn istor ar C'hronik hag edo Cerdic o ren rannvro Dorchester war an Tavoez. E liammoù gant an Hampshire a vefe bet ijinet diwezhatoc'h da aesaat stagadur an tiriadoù jut.\nCaratoc a oa un anv boutin a-walc'h er familhoù roueel ar Vvet kantved ha meur anezho a gaver e tierniezh Gwent. Posupl eo e oa Cerdic mab Deyfur Gwent, rak an tiern-se en doa ur mab a oa Cunorix e anv.\nTestenn ar C'hronik Angl-ha-Saoz o tanevelliñ istor "ofisiel" Cerdic\nDen ebet Roue Wessex\nAdtapet diwar « https://br.wikipedia.org/w/index.php?title=Cerdic_(Wessex)&oldid=1861272 »\nKemmoù diwezhañ degaset d'ar bajenn-mañ d'an 5 Gen 2020, da 19:28.


Pajenn:Troude ha Milin - Ar marvailler brezounek.djvu/116 - Wikimammenn\nPajenn:Troude ha Milin - Ar marvailler brezounek.djvu/116\nd’ezhan, ama ez euz eur c’hoari all ; red eo d’id, paotr, mont da gerc’hat kastell aour merc’h ar roue Fortunatus. — Red eo, roue, e ve kollet ho skiant gan-e-hoc’h ; mont da gerc’hat euz a geid all ama eur c’hastell enn he bez ! Piou en deuz roet d’e-hoc’h da gredi e venn evit ober traou er c’hiz-ze ? — Ne ket a-walc’h komzou, eme ar roue ; mont a rankez, pe a-benn tri dervez hag hirio e varvi ; gra brema ar pez a giri, n’em euz mui netra da lavaret d’id. Iann a oe neuze nec’hetoc’h evit na oa bet biskoaz : — Evit doare, eme-z-han, ne vezo distag e-bed d’al labouriou. — Hag ar paotr da gaout he varc’h adarre, enn eur skuilla daelou hag o lavaret d’ezhan e varvche enn dro-man. — Hag evit petra, eme ar marc’h ? — O veza ma’z eo red d’in mont da gerc’hat kastell aour merc’h ar roue Fortunatus, a zo dindan-han peder chadenn aour ha pevar leon ar re greva a zo er bed.\nAntronoz ar re-man a ieaz ac’hano, hag o veza en em gavet e-kichenn kear ar roue Fortunatus, ar marc’h a lavaraz da Iann klask he reunenn ha gervel roue al loened. Iann a reaz dioc’h lavar ar marc’h, ha setu al loened oc’h en em gaout gant ho roue. — Setu ni ama, Iann, petra zo da ober ? — Eunn tamm labour ha n’eo ket ebad, rak ar\nAdtapet diwar « https://br.wikisource.org/w/index.php?title=Pajenn:Troude_ha_Milin_-_Ar_marvailler_brezounek.djvu/116&oldid=144110 »


DELLA™ Truck transport from Veliky Novgorod to Voronezh (find backway trucks for freight transportation Novgorod - Voronezh)\n22.02–22.04 Available and backway transport. Truck transport Novgorod Oblast — Voronezh Oblast\nNovgorod (RU) — Voronezh region. (RU) tilt 20 t 90 m³\nNovgorod (RU) — Voronezh region. (RU) tilt 22 t 90 m³\nNovgorod (RU) — Voronezh region. (RU) tilt 5 t 45 m³\nTrucks for truck transport Novgorod obl. — Voronezh obl., nearby regions:


Leet speak - Wikipedia\nAl Leet speak (e leet speak : 1337 5|*34|<), eus ar saozneg "elite speak" ("yezh ar re wellañ"), a zo ur skritur oc'h implij an arouezennoù alphanumerel ASCII en un doare digomprenus evit an dud n'int ket boaziet (a-wechoù anvet noob (pe n00b) ganto) evit kaout un doare eskemm spesius. Ar priñsip a zo implij arouezennoù a seblant tost d'al lizherennoù boaz, da skouer, 5 e plas S, 7 e plas T hag evit an tu pellañ |_| e plas U pe |< e plas K, hep klask doujañ d'ar reizhskrivañ pe d'ar pennlizherennoù.\nAr yezh-mañ a vez implijet dreist holl gant ar Geeked, an hackers pe ar c'hoarierien.\nAl lizherenneg 1337 a zo ganet e fin ar bloavezhioù 1980 war ar BBS underground, gant ur meskaj a gerioù teknikel e pellgomzerezh hag e stlenneg.\nImplijet eo bet er penn-kentañ gant an dud ampart (elite) evit mirout d'ar re all (lamer) da vont er fichennaouegoù kizidik diwar-benn ar morlaerezh pellgomz (phreaking) ha urzhiataerel (hacking, crack...)\nOuzhpenn da se ez zo diaesoc'h, e-pad ur gaozeadenn eus sujedoù kizidik, reperiñ ar gerioù : "Morlaer" a zeu da vezañ "|\_/|0r143r" da skouer...\nN'eus reolennoù reizhskrivañ resis ebet.\nAdtapet diwar « https://br.wikipedia.org/w/index.php?title=Leet_speak&oldid=1462554 »\nKemmoù diwezhañ degaset d'ar bajenn-mañ d'an 4 Ebr 2013, da 15:52.


Kaozeal:Iriennouriezh — Wikipedia\nNe glot ket pennad ar wiki galleg gant hemañ. Gwelloc'h e vefe moarvat chom hep lakaat hini pe lakaat ur frazenn e lodenn an destenn a denn d'an "iriennouriezh" hag a rofe al liamm etrezek ennañ. Kavout a ran bras ivez ober ur skiant (an iriennouriezh) eus ar pezh n'eo ken un damkaniezh er pennad galleg hag e saozneg (fr:Théorie du complot, en:Conspiracy theory, damkaniezh an irienn). Lakat a rafen kentoc'h "damkaniezh an irienn" evel er pennad gallek.--Kadwalan 18 Mae 2007 da 17:49 (UTC)\nFromus eo gwelout e vez lennet a dost ma arnodskridoù politikel kerkent ha dozvet.\nDa soñj eo, n'eo ket ma hini. Marteze e vo re all.\n" fr:Conspirationnisme" eo anv ar pennad e galleg. Pe unan eus an anvioù. Plijout a ra dit an anv na blij ket din, ha "vice versa", ur pezh afer, kouda.\nN'eo ket ret d'ar skridoù klotañ eus an eil yezh d'eben, nemet e vije diskoachet din ar reolenn a embannfe se fraezh\nPa'm bo amzer e taolin ur sell war ar skrid gallek, d'e implij em zamm keusteurenn.\nN'ouzon ket pelec'h e welez e rafen ur skiant eus se. Lennet fall ganit marteze. Nag ar gomunouriezh nag an iriennouriezh n'int skiant ebet evit echuiñ gant "ouriezh". Ar vroadelouriezh hag ar ouennelouriezh kennebeut all.\nNe garan ket marmouzañ ar pennadoù gallek. O implij ne laran ket. Bianchi-Bihan 18 Mae 2007 da 19:20 (UTC)\nGwir eo em eus lennet re vuan. Savet fall eo an titl memes tra. Daou c'her a denn da draoù disheñvel zo ennañ (ar pezh a ziskouez ez eus mesket danvezioù disheñvel er pennad). Setu vo ret kemm anezhañ. N'eo ket skrivet e rank klotañ an danvez penn-da-benn en eil yezh hag eben met ne welan ket ar splet zo da liammañ Korrgi da en:dog ha da gomz eus en:chihuhua e-barzh. Lakaet az toa danvez a denn d'an irienn fetis gant hini a denn da en:Conspiracy, fr:Conspiration ha gant lod a denn da fr:Théorie du complot, en:Conspiracy theory).\nRet eo reizhañ an titl forzh penaos, lakaat iriennouriezh mar kerez, ha kinnig a ran dit ma vo savet ur pennad "irienn" ma vo bountet a pezh a denn d'an irienn-mañ-irienn ez pennad. --Kadwalan 31 Gou 2011 da 17:15 (UTC)\nTroetoc'h e ven da welout an traoù eveldout hiziv, nemet amzer d'ober war-dro n'em eus ket c'hoazh. Bianchi-Bihan 31 Gou 2011 da 17:26 (UTC)\nok, lennet em boa re vuan ivez --Kadwalan 31 Gou 2011 da 17:43 (UTC)\nAdtapet diwar « https://br.wikipedia.org/w/index.php?title=Kaozeal:Iriennouriezh&oldid=1018123 »\nKemmoù diwezhañ degaset d'ar bajenn-mañ d'an 31 Gou 2011, da 17:43.


Pajenn:Le Gonidec - Bibl Santel pe Levr ar Skritur Sakr, eil levr.djvu/90 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/90\n2. Râk-sé ével-henn é lavar ann Aotrou, Doué Israel, d’ar vésérien a rén va fobl : C’houi hoc’h eûz skiñet va dén̄ved, hô distolet hoc’h eûz, ha n’hoc’h eûz két hô emwélet ; chétu mé a emwélô ac’hanoc’h enn abek da zrougiez hoc’h ôbériou, émé ann Aotrou.\n3. Ha mé a strollô ann dilerc’h eûz va dén̄ved, eûz ann holl vrôiou é péré em bézô hô harluet ; hag hô likiinn da zistrei d’hô farkou ; hag hî a greskô hag a baottô ;\n4. Lakaad a rinn war-n-ézhô mésérien, hag hô mesô ; na vézin̄t mui enn aoun hag er spoun̄t ; ha na ziouérô hini anézhô, émé ann Aotrou.\n5. Chétu é teû ann deisiou, émé ann Aotrou, é péré é likiinn da zével da Zavid eur wenn reiz ; eur roué hag a rénô, hag a vézô fur, hag a rai barnédigez ha reizded war ann douar.\n6. Enn deisiou-zé é vézô dieûbet Juda, hag Israel a choumô gan̄t fisiañs ; hag hé-man̄ eo ann hanô a rôin̄t d’ézhan̄ : Ann Aotrou hor reiz.\n7. Râk-sé chétu é teûiô ann deisiou, émé ann Aotrou, ma na vézô mui lavaret : Béô eo ann Aotrou, péhini en deûz tennet bugalé Israel eûz a vrô ann Éjipt :\n8. Hôgen : Béô eo ann Aotrou, péhini en deûz tennet ha digaset gwenn tî Israel eûz a zouar ann han̄ter-noz, hag eûz ann holl vrôiou é péré em bôa hô distolet ; hag hî a choumô enn hô brô hô-unan.\n9. D’ar broféded : Brévet eo bét va c’haloun enn-oun, va holl eskern hô deûz krénet : deûet ounn ével eunn dén mezô, hag ével eunn dén leûn a win, dirâg ann Aotrou, ha dirâg hé c’hériou san̄tel.\n10. Râk leûn eo ann douar a avoultrérien, râg ann douar a léñv dirâg al léou ; séac’h eo deûet mésiou ann distrô ; droug eo bét hô réd, ha direiz hô galloud.\n11. Râg ar profed hag ar bélek a zô en em zaotret ; hag em zî em eûz kavet hô droug, émé ann Aotrou.\n12. Râk-sé hô hen̄t a vézô ével eur riskaden enn dévalien : boun̄tet é vézin̄t, hag é kouézin̄t kévret ; râk mé a gasô droug war-n-ézhô, é bloaz va emwél, émé ann Aotrou.\n13. É proféded Samari em eûz gwélet ann diboell : hî a ziougané é hanô Baal, hag a douelle va fobl a Israel.\n14. Gwélet em eûz profeded Jéruzalem hén̄vel oud avoultrérien, hag oc’h heûlia hen̄t ar gévier ; hag hô hô deûz startéet dourn ar ré zroug, évit na zistrôjé két pép-hini eûz hé zrougiez ; deûet in̄d holl évid-oun ével Sodoma, hag ar ré a choum enn-hi ével Gomorra.\n15. Râk-sé ével-henn é lavar Aotrou ann arméou d’ar broféded : Chétu mé a voétô anézhô gan̄t vuélen, hag a zourô anézhô gan̄t béstl ; râg eûz a broféded Jéruzalem eo deûet ar saotr war ann douar holl.\n16. Ével-henn é lavar Aotrou ann arméou : Na zélaouit két gériou ar broféded a ziougan d’é-hoc’h, hag a douell ac’hanoc’h : gwélédigez hô c’haloun hô-unan a lévéron̄t, ha nann eûz a c’hénou ann Aotrou.\n17. Hî a lavar d’ar ré a wall-gomz ac’hanoun : Ann Aotrou en deûz lavaret : Ar péoc’h hô pézô ; ha d’ar ré holl péré a valé é direizted hô c’haloun hô-unan, hô deûz lavaret ; Na c’hoarvézô két a zroug gan-é-hoc’h\n18. Râk piou a zô bét é kuzul ann Aotrou, hag en deûz hé wélet, hag en deûz klévet hé chér ? Piou en deûz lékéat évez oud hé c’hér, hag en deûz hé zélaouet ?\n19. Chétu korven̄ten buanégez ann Aotrou a zeû er-méaz, ann arné a darz hag a gouézô war benn ar ré fallagr.\n20. Na zistrôiô két frouden ann Aotrou, kén n’en dévézô gréat, kén n’en dévézô peûr-c’hréat mennoz hé galoun : enn deisiou divéza é poellot hé guzul.\n21. Na gasenn két ar broféded-zé, hag hî a rédé ; na gomzenn két out-hô, hag hî a ziougané.\n22. Ma vijen̄t bét savet em c’huzul, ha ma hô dévijé rôet da anaout va gériou d’am pobl, em bijé bépréd hô distrôet eûz hô hen̄t fall, hag eûz hô gwall vénosiou.\n23 Ha Doué a dôst ounn-mé, émé\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/90&oldid=157204 »\nKemmoù diwezhañ degaset d'ar bajenn-mañ d'an 25 Meu 2020, da 15:11.


(Adkaset eus Nafarroa)\n*Diwar-benn Nafarroa Uhel, pe Navarra Uhel, eo ar pennad-mañ. Evit kement Nafarroa pe Navarra all, sellit ouzh Nafarroa (disheñvelout).\nKartenn fizikel Nafarroa\nNavarra, e brezhoneg hag e spagnoleg, Nafarroa en euskareg, pe Navarra Uhel, Nafarroa Garaia en euskareg, eo ar vrasañ eus ar 7 proviñs a ya d'ober Euskal Herria (Spagn). Ur gumuniezh emren zo anezhi hec'h-unan ivez. Iruña pe Iruñea (Pamplona e spagnoleg) eo ar gêr-benn.\n2.1 Ar yezhoù e Nafarroa\n3 Kêrioù Navarra\nKumuniezh Forel Navarra (Comunidad Foral de Navarra en spagnoleg, Nafarroako Foru Erkidegoa/Komunitatea en euskareg) zo unan eus 17 kumuniezh emren Spagn, dezhi ur statud a emrenerez abaoe 1982.\nEn hanternoz dezhi emañ Bro-C'hall, gant he departamant Pyrénées-Atlantiques, ennañ teir froviñs Ipar Euskal Herria.\nEr reter emañ Aragon ( proviñs Huesca )\nEr c'hreisteiz emañ La Rioja\nEr c'hornog emañ Kumuniezh Emren Euskadi (proviñsoù Gipuzkoa hag Araba).\nAr yezhoù e Nafarroa[kemmañ | kemmañ ar vammenn]\nAn teir rannvro yezhel: an euskaregva, ar rannvro gemmesk, ar rannvro dieuskarek, e Nafarroa.\nDregantad an euskaregerien e Nafarroa\nYezh ofisiel Nafarroa eo ar c'hastilhaneg.\nAn euskareg avat zo yezh ofisiel en euskaregva, en hanternoz ar vro, un tamm evel e proviñsoù Euskadi. Rak rannet eo Nafarroa e teir rannvro yezhel, hervez al lezenn, al Ley Foral del Vascuence, eus 1986, pe Lezenn Foral 18/1986 eus ar 15 a viz Kerzu 1986 diwar-benn an euskareg), al lezenn a ro ur statud d'an euskareg er vro.\nDiwar 272 kumun Nafarroa:\n64 gumun zo en euskaregva, en hanternoz, ma'z eo kenofisiel an div yezh\n98 kumun zo er rannvro gemmesk, ma kaver servijoù divyezhek evit an euskaregerien,\n110 kumun zo er rannvro kastilhanek ma n'eus nemet ar c'hastilhaneg da yezh ofisiel. N'eo ket anavezet an euskareg.\nPa vez kenofisiel ar yezh eo anavezet gwir ar c'heodedour d'ober gant an euskareg ouzh ar velestradurezh.\nKêrioù Navarra[kemmañ | kemmañ ar vammenn]\nIruña (Pamplona e spagnoleg)\nLizarra (Estella e spagnoleg).\nBardenas Reales, un dezerzh er vro.\n(fr) Porzh ofisiel da Nafarroa\n(fr) Breujoù Nafarroa\n(fr) Toutistelezh er vro\n↑ Roparz Hemon, Nouveau dictionnaire breton-français, 1978, p.593b.\n↑ Ley Foral 18/86, de 15 de diciembre de 1986, del Vascuence. Régulation de son usage et de son officialisation. En galleg el lec'hienn L'aménagement linguistique dans le monde.\nAndalucía • Aragón • Asturias • Illes Balears • Canarias • Cantabria • Castilla-La Mancha • Castilla y León\nCatalunya • Comunitat Valenciana • Euskadi • Extremadura • Galiza • La Rioja • Madrid • Murcia • Nafarroa\nAdtapet diwar « https://br.wikipedia.org/w/index.php?title=Navarra&oldid=1752364 »\nKemmoù diwezhañ degaset d'ar bajenn-mañ d'an 23 Mez 2017, da 07:54.


Trizekved pennad — II - Wikimammenn\nTrizekved pennad — II\nR. Prud’homme, 1903 (p. 337-339)\n◄ War al lestr adarre. — ’Leiz eur baner ’vit dek kwennek Martoloded o prezek d’imp. — Eur c’hure euz a Vrest o prezek d’ê. — Eun Eskop Al lestr war hel-penn : Son an drouk-mor ►\nD’ar zul, ar 15ed a Wengolo. — Ar mor a finv ar beure-man. Koulskoude e kaner an oferen bred, eun oferen « a daer wern » *gouez d’ar *verdidi : *avieler hag *abostoler a zo enni. An oferenner eo an Au. ’n Eskop Toulotte, euz Urz an Tado Gwenn. Setu pemzek miz ’boue e oa en kouent Santez-Anna Jeruzalem : breman a ya da Rom. Treut eo ken ec’h eo, dizec’het m’eo bet e gorf gant heol ar Sahara. Ahendall an euz ær vad, ’pez a c’heller kaout. Ha tamm tro e-bed gantan : komz *hegarad a ra ouz n’euz fors piou.\nGoude aviel an oferen bred e ra an Au. Corre, kure Sant-Louiz a Vrest, eur brezegen ’vit ar verdidi : rak ar c’hommandant hag an darn vuian euz e dud a zo azeet er chapel, dirak an auter veur. Me ’gred o deuz plijet d’ê e gomzo : rak komzo kalonek e oant, ha komzo a bouez, mad da greski war eun dro o fianz hag o c’harante e-keñver an Itron Varia. ’Vit ma *tereje e brezegen ouz ar gouel a hirie, gouel an hano santel a Vari, an euz displeget d’ê pegen talvouduz eo an hano-ze ’vit an holl hag ispisial ’vit an dud a vor : hen laret aliez a fell d’ê, a c’heno hag a galon. ’Vit kaout fianz ennan, n’o deuz nemet en em envori penauz eo bet savetaet martoloded ha soudarded al lutanan Henri a oa, n’euz ket pell, o vrezelian en Bro-Chin. E oant eta en Pekin, o sikour ar gristenien d’en em difenn ’barz ar Pei-Tang, pa weljont ’uz d’ar mogerio skeuden eun Itron Wenn. Ar Werc’hez a oa hi he-unan, ar Werc’hez a bedent arauk euz o gwellan. Prest goude, e tigoueas d’al ludanan kouean war an dachen, skuilhet gantan e oad evit Doue ha ’vid e Vro. Mes e dud a oe savetaet gant ar Werc’hez. De he gouel Hanter-Est ec’h arruaz soudardet all euz an Europ, a reaz d’ar Chinoaed kemer an tec’h.\nDa 1 heur, prezegen gant an Tad Bailly, diwar-benn ar Groaz Zantel.\nSetu, ’vit-se, ar mor o tont da vean tær ha da grozal : na c’houl ket, marvad, e ve gouspero hirie, Ma ! na vo ket.\n↑ Eur Breizad, pa oa ouz a Blouvouskan, eur barrouz eus a Vro-Dreger. Eno ive eman e ve.\nAdtapet diwar « https://br.wikisource.org/w/index.php?title=Trizekved_pennad_—_II&oldid=104657 »\nKemmoù diwezhañ degaset d'ar bajenn-mañ d'an 25 Gou 2017, da 09:29.


No pasaran - Keit Vimp Bev\nNebaonNolwenn, Bim hag al laer\nDegemerStalLevrioùLevrioù 11-15 bloazNo pasaran\nHome / Levrioù / Levrioù 11-15 bloaz / No pasaran\nKontroliñ a rae an Nazied pep tra, forbannet ganto ar sindikadoù hag ar strolladoù politikel all, heskinet ar Yuzevien hag ar gomunourien. Abalamour da se e tec’h an haroz e Liverpool, e Hanover, e Bro-Spagn. Ul levr istorel o kontañ ur stourm.\n112 er stok\nNo pasaran quantity\nLakaat er baner\nISBN: 9782-86824-211-2 Rummadoù : Levrioù 11-15 bloaz, Levrioù 16 vloaz ha muioc'h, Priz ar Yaouankiz Product ID: 1521\nSavet en deus Jakez-Erwan MOUTON un toullad mat a levrioù en o zouez “Mignoned d’ar Sklaved”, “Katrina”, «Tangi hag ar merien» ha reoù all c’hoazh ; levrioù bet kemeret perzh e Priz ar Yaouankiz, e liamm gant an istor, o kinnig darvoudoù o tremen pell eus amañ pe en ur bed all zoken.\n2014, dastumad Priz ar Yaouankiz, 92 p., ment 110×180 mm\nRoit an ali kentañ war “No pasaran” Cancel reply\nE kornig ma c’halon\n€6.00 Lakaat er baner\nAr voul strink\n€5.00 Lakaat er baner\nLevrioù 16 vloaz ha muioc'h


Panait Istrati, 1927\nPanait Istrati, ganet e 1884 e Brăila, e Roumania, ha marvet e 1935 e Bukarest zo unan eus ar meurañ skrivagnerien roumaniat. "Gorki ar Balkanioù" a veze graet anezhañ. Daoust dezhañ bezañ desket roumaneg war barlenn e vamm e skrive Panait Istrati e galleg d'al liesañ, dindan levezon skrivagnerien evel Romain Rolland.\nE 1927 e voe pedet d'an URSS da-geñver 10vet deiz-ha-bloaz Dispac'h miz Here. Ne oa ket ezel Istrati eus ar Strollad Komunour; hogen tost-tre e oa ouzh e vennozhioù. Gant ar skrivagner gresian Kazantzákis e chomas ur pennadig er vro evit gallout ober un tamm-tro war an dachenn, pell diouzh al lidoù ofisiel: mont a reas eta eus Moskov da Nijniy Novgorod, eus Moldova da Sant-Petersbourg, eus Krimea da Tbilisi... Dipitet-bras e voe gant ar pezh a c'hoarveze er vro, dreist-holl gant doareoù ober ar Volcheviked evit lakaat ar mennozhioù komunour er pleustr. Ur wezh aet kuit eus Rusia e prederias kalz a-raok ober e soñj embann ul levr diwar-benn e veaj. Vers l'autre flamme - Après seize mois dans l'U.R.S.S. az eas er-maez e 1929. Ennañ e oa tamallet ar melestraj koulz hag ar c'hontrollerezh soviedat: ouzh en ober e oa Istrati unan eus ar re gentañ o sevel a-enep da doareoù a voe graet stalinouriezh anezho diwezhatoc'h. E skrid a voe graet un degemer fall-spontus dezhañ: e-pad mizioù e voe embannet ingal pennadoù reut ha kunujus diwar e benn gant kazetennoù zo, darn anezho skrivet gant tud hag a oa gwelloc'h ganto chom feal ouzh Moskov eget ouzh ur c'hamalad anavezet mat ganto.\nVie d'Adrien Zogfraffi : La maison Thüringer - Le bureau de placement - Méditerranée (Lever de soleil) - Méditerranée (Coucher de soleil)\nAdtapet diwar « https://br.wikipedia.org/w/index.php?title=Panait_Istrati&oldid=1887519 »\nKemmoù diwezhañ degaset d'ar bajenn-mañ d'an 6 Du 2020, da 11:40.


Kaozeal:Judith Butler — Wikipedia\nBrudet eo dreist-holl dre amañ evit ar pezh a reer "queer studies" anezhañ. ha penaos ober diouzh an dachenn-studi-se e brezhoneg? "arallreizhoniezh" marteze? --85.57.162.19 18 Meu 2006 da 07:26 (UTC)\nN'on ket sur e plijfe d'ar re a ra war dro ar "queer studies" e vefe merket un diforc'h etre an daou reizh (pe muioc'h a vefe?) . Ur ger eilgaset eo queer, ur seurt doare dismegañsus da envel an arallrevidi e oa da gentañ. Ezhomm o doa eus ur ger "emren" hag eilpennet o deus an dra. Ret e vefe lenn spis oberenn M. Menard evit kavout ur ger kevatal. --Ch. Rogel 18 Meu 2006 da 10:47 (UTC)\nJustamant! abalamour da se eo em boe c'hoant da glask un tremen. Goùt mat a ran peseurt istor a zo a-drek an termen-se, met gant ar studioù "queer" em eus-me bet tro da lenn e vez implijet en un doare pozitivel a-ratozh a-benn lemel dioutañ ar spered dismegañsus (graet eo bet heñvel gant cunt ha nigger). Pezh a zo, e vefe ret kaout un tremen ledan a-walc'h ret n'eo ket ret bezañ nag heñvelreizhour/revour(ez) na c'hoazh reizhour(ez) (da lâret eo sexuel) a-benn bezañ "queer". Ne blij ket din ober gant reizhour(ez) rak bez' e c'heller bezañ "queer" hep kaout darempred reizhel ebet.... erfin, luziet-tre an traoù, kea! N'anavezan ket al levr bet savet gant M. Menard ma rez dave outañ. Ha pehini eo?--Neal 18 Meu 2006 da 10:57 (UTC)\nAdtapet diwar « https://br.wikipedia.org/w/index.php?title=Kaozeal:Judith_Butler&oldid=41620 »\nKemmoù diwezhañ degaset d'ar bajenn-mañ d'an 18 Meu 2006, da 16:19.


Journal de Renaud Camus, vendredi 18 octobre 2013\ncréée le samedi 19 octobre 2013, 19 h 55Vendredi 18 octobre 2013, minuit. Est-ce que le NON est déjà un échec ? Ce n’est pas encore tout à fait acquis, ~~~~~ ~~~~~ ~~~~~~~~~ ~~ ~~ ~~~~~~~~~~~ ~~~~~~~~~~~~~. ~~~ ~~~~~ ~~~~~~~~~ ~~~ ~~~~~~~~~~ ~~~~ ~~~~ grosse déception. Les ~~~~~ ~~~~~~~ ~~ ~~~~~~~~~ ~~~~~~~~~~~, ~~~~ ~~~~~~ ~~~~~~~~~~~~~~ ~~~~ ~~~~, ~~~~ ~~~~~~~ ~~~ ~~~ ~~~~ ~~ ~~~~~~~~~~ ~~~~ ~~~~~~ ~~~~~~~ ~~~~ ~~~~~~~~~, ~~~ ~~’~~~ ~~~~~~~~~ ~~~~ ~~~~~~~~~. Denis Cheyrouze, l’actuel ~~~~~~~~~~, ~~~ ~~~~ ~~ ~~~~~~~~ ~~~~ ~~~~ ~~~~~~~ ~~~ ~~~ ~~~~~ ~~~~~ ~~~ ~~~~~, ~~~’~~~ ~~ ~~ ~~~~ ~~~~ ~~~’~~~~~~ ~~~~~~~ ~~~ ~~~~ ~~~~~~ ~~~~~~~~ ~~’~~~ ~~~~~~~~~~ un. Il aurait ~~~ ~~~~~ ~~~~~~~~~~ ~~~~~ ~~~~~ ~~~~ ! ~~~ ~~~~ ~~’~~~~~~~~~ ~~~~~~~~~ ~~~~ ~~~~ ~~~~~~~~~~ ~~~~ ~~~ ~~~~~~~~~~~ ~~’~~~~~~, ~~ ~~~~~~ ~~~ ~~ ~~~~ — ~~~~~ ~~~ ~~~~~~~~ ~~~~~~~~~ que répercuter celles ~~~~ ~~~~~ ~~~~~~~~~~~~... ~~~ ~~~~~ ~~~~~ ~~~ ~~~~ ~~~~~~~~~~ ~~~ ~~~~~~~~ ~~~ navire.\nMême ~~~~~~~~~ ~~~~ ~~~~ ~~~~~~~, ~~~~~~~-~~~, ~~’~~~~~~~~~ ~~~~~ ~~~~ ~~~~~~~~~~~~, ~~~ ~~~ ~~~~~ ~~~~ ~~~ nous aurions pu ~~~~~~~~~~ ~~~ ~~~~~ ~~~ ~~~~~~~. ~~~~~ ~~~~ ~~~~~~~ ~~~~ ~~~~~~~~~ ~~~~~~~ ~~~~~~ ~~~~~~~ ~~~~~~~ ~~ ~~~~~~~ ~~~~ ~~~~~ ~~~~ ~~~~~~~~ ~~~~~~~, ~~ ~~~~~~~~~ ~~~~ ~~~~~~ ~~~ ~~~~ dates de rencontre, ~~ ~~~~~~~ ~~~ ~~~~~~~ ~~’~~~~~~~~ ~~~ ~~~ ~~~~~~~~~~ ~~~~~~~~~. ~~~~~ ~~~ ~~~~~~~ ~~~ ~~~~ ~~~~~~~~ ~~’~~~ ~~~~~ ~~~~~~~~ ~~~~ ~~~~~~~~~~ ~~~~, ~~~~~ ~~~~ ~~~~~~~~~~ ~~~ ~~~~~, ~~~ Lot-&-Garonne ou, suivant ~~~ ~~~~~~~, ~~~ “~~~~~~ ~~~~-~~~~~~” ; ~~~~~ ~~~~~~ ~~~~~ ~~’~~ ~~~~~ ~~~’~~~ ~~~~~ ~~~~~ ~~~~~~~~~~ — ~~’~~~~ ~~~ ~~~~ décourageant.\nQu’est-ce ~~~~ ~~~ ~~’~~~~ ~~~~, ~~’~~~~~~~~~ ? ~~~ ~~~~, ~~~ NCPC, avait pris ~~~ ~~~~~~ ~~~~ ~~~~~~~ ~~~~~ ~~’~~~~~ ~~~~~~~ ~~~~~ ~~~~~~~~, ~~~~ ~~~~~~~~~~ ~~~~~~~~~~ ~~~ ~~~~~ ~~~~~~ ~~~ ~~~~ ~~~~~~~~ ~~~ ~~~ ~~~~~~~~~~~~ ~~~~ ~~~~ ~~~ ~~~~~ ~~~~~~~~ ~~~~~ eux. Que puis-je ~~~~~~ ~~~ ~~~~~ ? ~~~~ ~~~~~~~ ~~~ ~~’~~~~~~~~~~~~ ~~~~ ~~ ~~~~~, ~~~~-~~~ ~~~~~ ~~~~~ ~~~~~~~~~~~. ~~~~~ ~~~ ~~~~~~~~~~ ~~’~~~ ~~~~~~~~ ~~~~~~~~ ~~~~~~ ~~~ ~~~~~~~, ~~’~~~~~~~~~~~~, ~~’~~~~~~~~~~, ~~~~~~~ ~~~ quoi j’espérais que ~~~~~~~~ ~~~~~~~~~~ ~~~~~ ~~~ ~~~~~~~. ~~~~ ~~~~~~~~~ ~~~~~~~ ~~~~~~ ~~~~~~~~~~, six ~~~~~ cinquante ~~~ ~~~~~~~~~ ~~~~ ~~~~~~~~ ~~~ ~~~~~~ ; ~~~ ~~~~ ~~~~~~~~~~, ~~ ~~~~~~~~~ ~~~~, ~~~ ~~~~~~~~~~~ pas désireuses d’établir ~~~~~~ ~~~~~~ ~~~ ~~~~~~~~ ~~~~~ étroit.\nSix ~~~~~ ~~~~~~~~~~, ~~~~-~~~ ~~~ ~~~~~~~ ~~~~~~ ~~~~ ~~~~~~~~~ ~~~~ ~~~~~~~~~ ~~~ ~~~~~~ ~~~~~~~~~~~~~ ? ~~ ~~~ ~~-~~-~~~ ~~’~~~~~~~, ~~~~~ ~~~~ ~~’~~~~ ~~~~ connaissance du NON ? ~~~ ~~~~-~~~~ ~~~~~~~~~~~~~, ~~~~~ ~~~~~~~~~-~~~~ ~~~’~~~ ~~’~~~~ ~~~~ ~~~ ~~~~~~ ~~~~~~~~ ~~~ ~~~~~~~~~ ? ~~~~-~~~ ~~~ ~~~~~~~~~~~~~ ~~~~ ~~~~~ ~~~~~~~~, ~~~ ~~~~ ~~~~~~~ ~~ ~~~~~~~~~ ~~~ ~~~~~~ ~~~ ralliement ? Il est ~~~~~ ~~~~ ~~~~ ~~~~~~~ ~~~~~~ ~~~~~ ~~~~ ~~~ ~~~~~~~ ~~~~~ ~~~~ ~~~~~ — ~~~~ ~~~~~~~~ ~~~~ ~~~~~~~~~~~~~~, ~~~ ~~~~~~~~~~~, ~~~~ ~~~~~~~~, ~~~ ~~~ “~~~~~~~~ ~~~~ ~~~~~~~~”, ~~~ cent autres évidences ~~~ ~~~~~~~~ ~~~~~~~~ ~~~~~~ ~~~ ~~~~~~~~ ~~~~~~~~~ ~~~ ~~~~ — ~~~~~ ~~~ ~~~~ ~~~ ~~~~~~~~~~~~~ ~~~~ ~~~~~~~~~~~~~~ ~~~ ~~~~~ ~~~~ ~~~~~~~~~~~~ ~~~ ~~~ ~~~~~~~ ~~~~~~~~~~~~~~. ~~~~~~~~~~ ~~~~~ n’en sommes même ~~~~ ~~~~~~~~ ~~~, ~~ ~~~~ ~~~~~~~~~-~~~. ~~~ ~~~~~~~ ~~~~ ~~~~ ~~~~~ ~~~ ~~~~~~~~~ ~~~~~~~~~ ~~~ ~~~~~~~~~ ~~~~~~~~~ ~~~~ ~~~~~~~~~~ ~~~ ~~~~~~ ~~~ ~~~~. ~~~~~-~~~~~ ~~~~ ~~~~~~~ ~~~~~~~~~~~~~~ d’entre eux se ~~~~~~~~~~~~~-~~~~ ~~ ~~~~ ~~~~~~, ~~’~~~~ ~~~ ~~~~~~~~ ~~~~~~~~~~~~~. ~~~~~ ~~~~~~~~ ~~~~~~~ ~~~ ~~~~ ~~~ ~~~~~~~~ ~~~ ~~’~~~~~~~~ ~~~~ ~~~~~ ~~~~~~~~, ~~~ ~~~~~ ~~~ ~~~~ ? ~~~~~ ~~~~~~~ ~~~ comprend pas que ~~’~~~~ ~~~ ~~~~~~~~~ ~~~~~ ~~~~~~~~, ~~~~~ ~~~ ~~~~~~ ~~~~~ ~~~~~~~~ ~~’~~~~~~~, ~~’~~~~~~ ~~~~, ~~~’~~~ ~~~ ~~~~~~~~ ~~~~ ~~~ ~~~~~~~~ ~~~ ~~~~~ ~~~ ~~~’~~~ ~~~~~~~ ~~~~~~~ ~~~~ ~~~~~~~~~. Sans doute, mais ~~~~ ~~’~~~~~~~~ ~~~ ~~~ ~~~~~~~~~~ ~~~ ~~~~~~ politique, ~~~~~-~~~ ~~~ ~~~~~~~~~~ ~~~ ~~~~~~~~~ ~~~ ~~~~~~~~ ~~~~~~~~~~, ~~~~-~~~~~ ~~~~~ exécrable ?\nMa ~~~~~~~~~ ~~~~~~~~~~ ~~~~ ~~’~~~~~~~~~ ~~~~~~~~~~~~~ ~~ ~~’~~~~~~ ~~~ ma carrière littéraire. ~~~ ~~’~~ ~~ ~~~~ ~~~~~ ~~~ ~~~~~~~~ ~~~~~~~~~~~~~~~ ~~~~ ~~~ ~~~~~~~~~~ ~~~~~~~~ ~~~~~~ ~~~’~~~ ~~~~~~~~~ ~~~~~~~~~~, très ~~~~~~~~~~, ~~~ ~~~~~, ~~~~~~~~ ~~~~~ ~~~ ~~~~~~ ~~~~~~~ (~~~~~ ~~’~~~~ espèce qui ne ~~~~~~~~~ ~~~~~, ~~~~~~ ~~~~ ~~~~~~~…). ~~~ ~~~ ~~’~~~~~ ~~’~~~~~~~~~ ~~~~ ~~~ ~~~~ ~~~~~~~~~~~~~~ “~~~~~~~~~~~~”, ~~~ ~~~ ~~~~ ~~~~~~~, ~~~~ ~~~~ ~~~~~~ ~~~~~~ ~~~ ~~~~~~~ ~~~~~~~~~~ ; ~~~~~ ~~~ mes photographies “documentaires”, run ~~~ ~~~~ mill, ~~~~~~~ ~~~~~ ~~’~~~~~~~~~ ~~~~~ ~~~~ ~~~~~~, ~~~ ~~~~~~~ ~~~ ~~~~~ ~~~~ ~~~~~, ~~~ ~~~~~~~~ ~~~~~~~ ; ~~~ ~~~~~ ~~~ ~~~~~~~~~ ~~~~~ ~~~ ~~~~ ~~’~~~~~~~~~~~ qu’au bout d’un ~~~~~ ~~~~~~~~ ~~ ~~~~ ~~~~ ~~~~~ ~~~ ~~~~~~ ~~~~~. ~~’~~~~ ~~~~~ ~~~~ ~~~~~~~~~~~~~, ~~~~~, ~~~~~~ ~~~ ~~’~~~~~~~~~~~~~, ~~~~~~, ~~~~ ~~~~~~~~~~ ~~~~~~ ~~~~ ~~~~~ vingt ~~~~~, ~~~ ~~~~~ obligé de constater ~~~ ~~~~~~~~ ~~~~~~~~.\nvoir l’entrée du vendredi 18 octobre 2013 et ses 2 images dans Le Jour ni l’Heure


Idomeneüs - Wikipedia\n(Adkaset eus Idomeneus)\nDistro Idomeneüs, Palais Niel, Toloza.\nIdomeneüs (Ἰδομενεύς / Idomeneús e gregach) a oa mab da z-Deukalion ha mab-bihan d'ar roue Minos a rene e Kreta.\n1.2 Dorn Elena\n1.3 Brezel Troia\n1.4 Distro eus Troia\n2 Er Bibl\nUn deiz e rankas Idomeneüs lakaat peoc'h etre Thetis ha Medeia a oa tabut etrezo da c'houzout pehini anezho e oa ar goantañ. Hag eñ mont a-du gant Thetis. Medea, droug enni, a daolas he mallozh warnañ ha war e ouenn. Abaoe an deiz-se n'hall ket tud Kreta lavarout gwir ken.\nIdomeneüs ivez a glaskas dorn Elena Troia, ha sot-nay e oa ganti, met siwazh dezhañ ez eas ar goantenn gant Menelaos.\nEr brezel-se, hervez an Ilias, e lazhas Asios, mab da Hyrtakos hag Arisbe. Difenn a reas al listri hellazat diouzh Deifobos hag Aineias. Edo ivez e-touez an harozed kuzhet e marc'h Troia, pa gemerjont kêr, hag e-touez ar varnerien a rannas armoù Ac'hilleüs, hervez an Odysseia.\nDistro eus TroiaAozañ\nEñ an hini a oa e penn soudarded Kreta e Troia gant pevar-ugent lestr. Goude kemeret Troia, ha kemeret e lod eus ar preizh, e tistroas da Greta nemet tapet e voe e lestr er gorventenn. Gouestlañ a reas aberzhiñ d'an doue Poseidon, ma c'halle degouezhout er gêr, kentañ bev a welje war aod Kreta. Tevel a reas ar gorventenn, erruout er porzh, ma kavas e vab, a oa bet kemennet. Glac'haret e voe Idomeneüs. Met fellout a reas dezhañ seveniñ e bromesa hag aberzhiñ e vab. Darn eus an oberourien gozh a skrivas e voe graet an aberzh, re all e savas ar bobl da zifenn ar priñs yaouank ha d'e dennañ digant an tad fuloret.\nEuzhiñ a reas ar bobl, en em sevel a-enep ar roue, hag ober dezhañ tec'hel. En em dennañ a reas war aod Hesperia ma tiazezas Salento, hag eno e lakaas lezennoù e dad-kozh Minos da dalvezout. Goude e varv e voe lakaet da haroz gant ar bobl.\nPausanias a skriv en deus gwelet e skeudenn en ur c'hizelladur ma touge ur c'hilhog war e skoed, evel diskennad eus Helios.\nUn istor damheñvel a gaver er Bibl, gant istor ar barner Jefte, en doa prometet da Jehovah reiñ dezhañ d'e servij kentañ den a deuje d'e vetek pa zistroje d'ar gêr ma vije roet an trec'h dezhañ war an Ammonited. Trec'h e voe ha kentañ den a deuas e oa e verc'h a ouestlas he buhez da servij Doue Israel.\nE meur a gontadenn e kaver istor aberzh an hini kentañ gwelet o tont e-maez an ti, kenkoulz gant Grimm pe Fañch an Uhel(Daveoù a vank).\nSkritell divyezhek (italianek-alamanek) da gemenn ar c'hoarigan, e München, e 1781.\nIdomeneo, re di Creta, c'hoarigan gant Wolfgang Amadeus Mozart, skrid italianek anvet "Dramma per musica in tre atti" gant ar beleg Giambattista Varesco, tennet eus ur skrid all heñvelanvet gant Antoine Danchet evit an Tragédie-lyrique Idoménée gant André Campra, e Pariz, e 1712.\n↑ Hyginus, Fabula, 81.\n↑ Hesiodos, Katalog ar Maouezed, rann 68.\n↑ Kointos Smyrnaeos, Posthomerica, levrenn XII, 314 ss.\nAdtapet diwar « https://br.wikipedia.org/w/index.php?title=Idomeneüs&oldid=1767371 »\nDernière modification le 31 Eos 2017, à 19:05\nKemmoù diwezhañ degaset d'ar bajenn-mañ d'an 31 Eos 2017, da 19:05.


Pajenn:Le Gonidec - Bibl Santel pe Levr ar Skritur Sakr, eil levr.djvu/154 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/154\nar poéz, hag enn nec’h ; hag hî a évô dour diouc’h ar gôr, hag enn en̄krez.\n17. Évit pa ziouérin̄t bara ha dour, ma kouézô ann eil é divrec’h égilé, ha ma tizec’hin̄t enn hô fallagriézou.\nArwésiou névez eûz a reûsiou Jéruzalem.\n1. Ha té, mâb dén, kémer gan-éz eunn aoten lemm, évit touza ar bléô : kémer-hi, ha kâs-hi war da benn ha war da vara ; kémer ivé eur poéz hag eur valan̄s évid hô ranna.\n2. Eunn drédéren a loski enn tân é-kreiz kéar, kén na vézô sévénet deisiou ar sich ; eunn drédéren a géméri, hag a drouc’hi gan̄d ann aoten trô-war-drô kéar ; ann drédéren all a daoli oud ann avel, ha mé a iélô war hô lerc’h gan̄d eur c’hlézé noaz.\n3. Hag eûz ar ré-zé é kéméri eunn niver bihan, hag é éréi anézhô war véven da van̄tel.\n4. Eûz ar ré-zé é kéméri adarré, hag é taoli anézhô é kreiz ann tân, hag é loski anézhô enn tân ; hag ac’hanô é savô tân war holl di Israel.\n5. Ével-henn é lavar ann Aotrou Doué : Houn-nez eo ar Jéruzalem, em bôa lekéat é-kreiz ar brôadou, hag hô douarou war hé zrô.\n6. Hag hî é deûz disprizet va barnédigézou, hag a zô deûet fallagroc’h égéd ar brôadou ; torret é deûz va c’hélennou, gwasoc’h égéd ar brôiou war hé zrô : râk distaolet hô deûz va barnédigézou, ha n’hô deûz két baléet em c’hélennou.\n7. Râk-sé ével-henn é lavar ann Aotrou Doué : O véza ma oc’h éat é drougiez dreist ar brôadou a zô war hô trô, ô véza n’hoc’h eûz két baléet em c’hélennou, ha n’hoc’h eûz két gréat va barnédigézou, ha n’hoc’h eûz két gréat hervez barnédigézou ar brôadou a zô war hô trô ;\n8. Râk-sé ével henn é lavar ann Aotrou Doué : Chétu mé a zeûi étrézeg enn-od, hag a rai va-unan va barnédigézou enn da greiz dirâg ar brôadou.\n9. Ha mé a rai enn-od ar pez n’em eûz gréat biskoaz, ha na rinn bikenn mui enn doaré-zé, enn abek d’as holl fallagriézou.\n10. Dré-zé ann tadou a zebrô hô bugalé enn da douez, hag ar vugalé a zebrô hô zadou ; ha mé a rai va barnédigézou enn-od, hag a skiñô da zilerc’hiou é péb avel.\n11. Râk-sé ével-ma ounn béô, émé ann Aotrou Doué : ô véza ma éc’h eûz saotret va san̄tuar gan̄d da holl wallou, ha gan̄d da holl fallagriézou ; mé ivé az brévô ; va lagad na espernô két ac’hanod, ha n’am bézô két a druez ouz-id.\n12. Eunn drédéren ac’hanod a varvô gan̄d ar vosen, hag a vézô bévézet gan̄d ann naoun enn da greiz ; eunn drédéren all a gouézô dindân ar c’hlézé enn-drô d’id ; ann drédéren all a skiñinn é péb avel, hag é tenninn ar c’hlézé war hô lerc’h.\n13. Ha mé a leûniô va frouden, hag a lakai va buanégez da arzaôi war-n-ézhô, hag é vézinn dizoaniet ; hag hî a wézô pénaoz eo mé ann Aotrou, hag em eûz komzet em oaz, p’am bezô leûniet va buanégez out-hô.\n14. Ha mé az lakai da eunn distrô, ha da vézégez d’ann holl vrôadou a zô enn-drô d’id, dirâk kémen̄d hini a iélô ébiou.\n15. Hag é teûi da vézégez, ha da valloz, da skouér, ha da spoun̄t évid ar brôadou a zô enn-drô d’id, p’am bézô gréat va barnédigéiou war-n-od em frouden, em buanégez, hag eun drouk brâz a zavô enn-oun.\n16. Mé eo ann Aotrou em eûz komzet : Pa gasinn war-n-ezhô gwall zaesiou ann naounégez, péré a vezô marvel, hag a gasinn évid hô tispenna ; pa strollinn ann naounégez war-n-hoc’h, hag é torrinn bâz ar bara enn hô touez ;\n17. Pa gasinn war-n-hoc’h ann naounégez, hag al loéned ar ré grisa évid hô lakaad da vervel ; pa dréménô ar vosen hag ar goad dré-z-od, hag é kasinn ar c’hléze war-n-od ; mé eo ann Aotrou em eûz komzet.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/154&oldid=162700 »\nKemmoù diwezhañ degaset d'ar bajenn-mañ d'an 26 Mae 2020, da 17:42.


Kaozeal:Konted Toloza - Wikipedia\nNe sentan ket ouzh urzhioù den ebet, nebeutoc'h c'hoazh ouzh un IP. Se zo kaoz ne labourin ket er bajenn-mañ ken. Bianchi-Bihan (kaozeal) 14 Meu 2015 da 17:50 (UTC)\nImplij ur patrom a zo er Wikipedia-mañ eo, tra ken. Kalz galleg zo chomet er pennad, da neb a oa krog da dreiñ da echuiñ, pa anavez gwelloc'h an danvez eget an implijerien all hep mar.\nA-hend-all, dav e vefe dit "sentiñ ouzh urzhioù" reolennoù Wikipedia, pa'z int bet termenet gant ar gumuniezh. Hag "urzhioù" a ouzez reiñ d'an implijerien all, pa lakaez ar patrom "Daveoù a vank" e pennadoù ma'z eus daveoù n'int ket da'z krad dit-te (re niverus eo ar skouerioù, ne lakain daveenn ebet amañ).\nEvit a sell ouzh an IP : muioc'h a dud a gevrefe mar ne vefes ket bepred o tagañ an deraouidi — hag ar wikipediourien gozh ivez, ar verourien en o zouez (ne chom nemet unan, klask kompren perak). 2.13.214.63 14 Meu 2015 da 18:25 (UTC)\nN'em eus ket da respont da un den dizanv krenidik, o tufañ e gasoni eus dindan e vurka evit gallout livañ gevier evel un tenner-dent. Fent o devez ar chas, evel a lare ma mamm, pa lennan : re niverus eo ar skouerioù, ne lakain daveenn ebet amañ : a-benn arguzenniñ evel ur pod-kambr eo ret bezañ divezh-lous, hag eus perzh ul lenner d'ar Journal des savants e ro c'hoant da c'hoarzhin da gentañ, ha c'hoantoù all goude. Bianchi-Bihan (kaozeal) 14 Meu 2015 da 19:12 (UTC)\nAdtapet diwar « https://br.wikipedia.org/w/index.php?title=Kaozeal:Konted_Toloza&oldid=1627745 »\nKemmoù diwezhañ degaset d'ar bajenn-mañ d'an 14 Meu 2015, da 19:35.


Seán Ó Néill - Wikipedia\nSeán Donnaíleach Ó Néill (war-dro 1529/1530 - 1567) a oa ur priñs iwerzhonat, en Ulad. Graet e veze Shane O'Neill anezhañ gant ar Saozon ha lesanvet e veze ivez "Seán an Díomais" ("ar Balc'h").\nKlask a reas Seán Ó Néill, e-hed e vuhez, dont da vezañ "Ó Néill Mór", e penn an tiegezh Ó Néill, hag evel-se roue Tír Eoghain ha larkoc'h. Abalamour da se en em gannas a-enep tud all eus an tiegezh Ó Néill, hag a-enep ar Saozon, a glaske en em ziazezañ en Iwerzhon dre lakaat disparti etre ar briñsed iwerzhonat.\nA-bep-eil e klaskas ar Saozon ober emglev gantañ da stourm ouzh ar Skosiz staliet en arvor Aontroim, ar c’hlann Mac Domhnaill ; gant Skosiz Aontroim d’ober brezel ouzh Ó Néill ; pe c’hoazh gant an tiegezh Ó Domhnaill d’en em gannañ ouzh Ó Néill. A-bep-eil ivez e klaskas Seán Ó Néill ober emglev gant tud all da vezañ anavezet evel « ri » Ulad.\nA-benn ar fin e voe faezhet Seán Ó Néill gant Aodh mac Maghnusa Ó Domhnaill (Hugh O Donnell), en un emgann d’an 8 a viz Mae 1567. Lazhet e voe d’an 2 a viz Mezheven er bloavezh-se war urzh Somhairle Buidhe Mac Domhnaill (Sorley Boy MacDonnell), eus Aontroim. Goude-se e voe kaset e benn da Zulenn, gant ar Saozon, evel prouenn eus e varv.\nAdtapet diwar « https://br.wikipedia.org/w/index.php?title=Seán_Ó_Néill&oldid=1957288 »


68 660 pennad emeur o sevel bremañ e rann vrezhonek an holloueziadur.\nAl latveg (latviešu valoda) zo ur yezh komzet e Latvia, e reter Europa. Yezh ofisiel ar vro-hont eo. War-dro 1,9 milion a dud eus Latvia (79% anezho) a oar latveg ha war-dro 1,2 milion a ra gantañ er gêr. Ar re all a ra gant ar rusianeg. Muioc’h-mui e vez implijet al latveg e buhez ar vro.\nUr yezh valtek eo al latveg ha kar-nes eo d’al lituaneg, daoust ma ne c’hall ket komzerien an div yezh en em gompren kenetrezo. Miret ez eus en div yezh valtek-se kalz traoù a veze kavet en indezeuropeg kozh a-fet morfologiezh an anvioù-kadarn, daoust ma’z int emdroet kalzik a-fet distagadur. Heñvel a-walc’h eo an diforc’hioù a zo etre al latveg hag al lituaneg ouzh ar re a gaver etre an alamaneg hag ar saozneg.\nEmbannet e voe un destenn e latveg evit ar wezh kentañ er Gwalarn e kreiz ar XVIvet kantved, pa voe moullet ar Pater Noster e latveg e-barzh Cosmographia Universalis gant Sebastian Münster.\nLevezonet eo bet Latvia, e-hed hec’h istor, gant ar broioù nes, Alamagn, Polonia, Sveden ha Rusia. E-pad ar mareoù ma oa stag Latvia ouzh Impalaeriezh Rusia ha ma oa unan eus republikoù an Unvaniezh Soviedel, ez eus deuet kalz Rusianed d’ober o annez er vro ha n’o deus ket desket latveg. Hiziv neuze ez eo al latveg ur yezh-vamm evit 60% eus annezidi Latvia, hag er c’hêrioù bras n’eo yezh-vamm nemet evit 50% eus an dud. Abaoe m’eo deuet Latvia da vezañ ur stad dizalc’h, er bloavezhioù 1990, ez eus bet degemeret lezennoù war ar yezhoù eta evit kas al latveg war-raok.\nDoare an 3 a viz Here 2020 ha Keleier ar vro.\n28 a viz Gwengolo : Quim Torra (skeudenn), prezidant gouarnamant emren Katalonia, zo torret diouzh e garg goude barnadenn Lez Uhelañ Spagn a gadarna ur gondaonidigezh kent gant ul lez-varn izeloc'h.\n27 a viz Gwengolo : emgannoù etre armeoù Azerbaidjan hag Armenia war harzoù republik Nagorno-Karabac'h.\n16 a viz Gwengolo : Yoshihide Suga eo kentañ ministr nevez Japan.\n14 a viz Gwengolo : tanioù-gwall bras zo e kornôg Stadoù Unanet Amerika abaoe deroù an hañv : 35 den, da nebeutañ, zo bet lazhet ha 19 000 km² a zouaroù zo bet losket.\n7 a viz Gwengolo : krogadoù bihan etre soudarded eus India hag eus Sina war an harzoù etre an div vro e reter Ladakh.\n2 a viz Gwengolo : disklêriañ a ra gouarnamant Alamagn eo sklaer hag anat eo bet ampoezonet ar Rusian Aleksei Navalny, un enebour politikel da Vladimir Poutin, bet kaset d'un ospital alaman e miz Eost.\n31 a viz Eost : emglev peoc'h e Soudan, etre ar gouarnamant kreiz ha nerzhioù emsavet outañ e meur a rannvro.\n30 a viz Eost : koll eo kostezenn ar prezidant Milo Đukanović e dilennadeg kannaded parlamant Montenegro.\n27 a viz Eost : en Istanbul eo marvet an alvokadez Ebru Timtik, ur stourmerez evit gwirioù an dud, da-heul un harz-debriñ hir en toull-bac’h ma oa dalc’het.\n25 a viz Eost : embann a ra Aozadur Bedel ar Yec'hed n'eus ket a boliomielit ken en Afrika.\nWar gresk e talc’h ar Wikipedia brezhonek da vont, goustad, ha tremen 68 600 pennad zo bremañ. Er 81vet renk emaomp e-touez ar raktresoù Wikipedia , evit an niver a bennadoù, etre an telugu hag an tagalog. Evit gouzout hiroc'h : An Deizlevr.\nE renkadur an holloueziadurioù hervez danvez ar pennadoù emaomp bremañ en 78vet plas , etre ar pandjabeg hag ar yiddish. Ne labouromp ket a-walc'h da wellaat ar pennadoù a zo bet boulc'het, hag un toullad pennadoù diazez a vank c’hoazh d’hor Wiki-ni , evel buhezegezh pe vaksin ha meur a hini all c'hoazh. Taolit ur sell ouzh roll ar pennadoù a ra diouer d’ar Wiki-mañ. Gallout a ra pep hini ac’hanomp klask sevel ar pennadoù a vank dimp. Mankout a ra dimp ivez pennadoù hir (n'hon eus nemet 27 evit ar mare).


Harmonia (Άρμονία Harmonia e gregach), doueez an Emglev, ha dreist-holl an emglev etre ar priedoù, a oa merc'h da Ares ha da Afrodite, hervez mojennoù zo eus Hellaz kozh, pe merc'h da Hefaistos hag Afrodite, hervez mojennoù all, pe da Zeus ha da Elektra hervez mojennoù all c'hoazh.\nHarmonia hag an naer (taolenn gant Evelyn De Morgan).\nEnebet e oa ouzh Eris, doueez an Dizemglev, ha heñvelekaet ouzh Concordia, doueez ar Romaned.\nDimezet e oa gant Kadmos, roue Thebai.\nPa voe fiziet gouarnamant Thebai e Kadmos gant Athena e voe roet dezhañ Harmonia da bried gant Zeus.\nDa zevezh hec'h eured e oa a deuet an holl zoueed, ha profet e voe dezhi un dro-c'houzoug graet gant Hefaistos, hag ur peplos gant ar C'harited. Sachañ a raio ar profoù-se droukchañs war gein o holl ferc'henned da-heul.\nGant Kadmos he doe meur a vugel: Ino, Polydoros, Autonoe, Agaue ha Semele.\nTro-c'houzoug ar wallchañsAozañ\nGant Polynikes e voe profet an dro-c'houzoug da Erifyle, dezhi da gendrec'hiñ he gwaz Amfiaraos da vont da vrezeliñ a-enep Thebai. Diwar-se e teuas marv Erifile, Alkmaion, ha Fegeos hag e vibien.\nPetra bennak ma voe fiziet an dro-c'houzoug e templ Athena Pronoia e Delfi e kendalc'has ar wallblanedenn.\nFayllos ur penn-brezel eus Fokis, er Brezel Sakr (352 kent JK) a laeras an dro-c'houzoug d'he reiñ d'e serc'h. He dougen a reas-hi ur pennad. Treiñ foll a reas he mab, c'hwezhañ an tan en he zi, ha devet e voe ar vamm.\nHarmonia a oa, hervez un doare all, eus Samothrake, ha merc'h da Zeus hag Elektra, ha c'hoar da Iasion, an hini a ziazezas al lidoù sakr en enez.\nTost eo Harmonia da Afrodite Pandemos, doueez ar gengarantez etre an dud, an urzh hag an unvaniezh, a glot gant Concordia ar Romaned.\nAdtapet diwar « https://br.wikipedia.org/w/index.php?title=Harmonia&oldid=1771095 »\nKemm diwezhañ d'an 26 Gwe 2017 da 10:31\nKemmoù diwezhañ degaset d'ar bajenn-mañ d'an 26 Gwe 2017, da 10:31.


Kaozeal:Bruched - Wikipedia\nne vi ket chalet 'michañs gant ar skeudenn bet lakaet ganin war ar bajenn-mañ goude bezañ eilet war ar servijer ganin --Neal 9 Du 2006 da 07:06 (UTC)\nklasket e vo ganin ur skeudenn un tammig gwellc'h. amañ ne vez ket gwellet gwall vat ar bruched.--Neal 9 Du 2006 da 07:09 (UTC)\nGrit ho tibab, tudoù:\nBruched ha kof blevek ur gwaz\nBernez Bernioù 10 Du 2006 da 15:04 (UTC)\nbez oa ma soñj klask kentoc'h ur skeudenn ma veze gwelet sklaer doare ar bruzhed (kigennoù, lakaomp). un desadenn skiantel marteze?--Merour (N) 10 Du 2006 da 15:23 (UTC)\nkemmet am eus ar skeudenn. gant ar div a oa bet kinniget kent e vez diskwelet ar c'horf-bras pe ar c'hof kentoc'h evit ar bruched end-eeun. savet am eus ur skeudenn a-ratozh a c'hell ebzañ implijet evit diskwel rannoù ar c'horf.--Neal 10 Du 2006 da 17:39 (UTC)\ngwelloc'h e evfe d'am soñj klask ur skeudenn skiantel o tiskwel en un doare sklaer an organoù a vez kavet er bruched e lec'h skeudenn ar skin-x. --Neal 10 Du 2006 da 17:51 (UTC)\nUr wech lakaet skeudenn ar gwaz blewok er pennad n'eus kat ezhomm anezhi amañ ken, keta?\nGwir eo skeudenn ar skinoù x n'eo ket mat a-walc'h.\nDbenn ar c'higennoù, 'm eus aon zo un tamm fazi: n'eo ket div wech emañ ar memes skeudenn? Mont a ra teñval ma daoulagad. Bernez Bernioù 13 Du 2006 da 15:06 (UTC)\nya feiz! ret e vo din klask ar c'higennoù all (poan doanet am eus ivez em re hini hiziv!)\nUr wech tennet luc'hskeudennoù ar bruchedoù, ne chom nemet tresadennoù, mod levrioù an XIX-vet kantved... nemet hini an holloueziadur kentañ e vije?\nGallout a ra ne vern pe Yann dibab ar skeudennoù ivez?Bianchi-Bihan 13 Du 2006 da 16:26 (UTC)\nKlemm klemm ha klemm... d'an nebeutañ e vez gwelet sklaer ar bruched (teñvel-tre e oa ar luc'hskeudenn gentañ ha gwelet a-boan) pe c'hoazh e vez gwelet bremañ e pelec'h emañ ar bruched e lec'h ar skeudenn bet kinniget ganit war ar bajenn-mañ hag a diskwel ar c'hof ha nemeur a vruched. ma'c'h eus c'hoant klask ul luc'hskeudenn ma vez diskwelet sklaer bruched ar wazed hag ar maouezed ekstra, ha mac'h out kat da kavout unan all o tiskwel ar c'higennoù, gwelloc'h c'hoazh.--Neal 13 Du 2006 da 16:55 (UTC)\nKomprenet eo: ne vin ket gwelet ken er pajennoù ma teu hennezh da c'hoari e damm aotrou. Bianchi-Bihan 13 Du 2006 da 17:06 (UTC)\nAdtapet diwar « https://br.wikipedia.org/w/index.php?title=Kaozeal:Bruched&oldid=85277 »\nKemmoù diwezhañ degaset d'ar bajenn-mañ d'an 13 Du 2006, da 17:06.


Sistrerezh gwerjez Kervao - La Route du Cidre en Cornouaille\nDegemer al lec’hienn > ar Sistrerezhioù > Sistrerezh gwerjez Kervao\nEtre Kemper ha Benoded eo staliet ar sistrerezh, dindan ur c’hilometrad eus ar stêr Oded, ha tro 5 km eus ar mor. 5 rummad a labourerien-douar a oa war an atant en e raok, ha Brieug en deus diorroet ar produiñ tro-dro d’un atalier sistr abaoe 2009, gant skoazell e dud hag hini Marine, e wreg.\nWar an 20 devezh-arat gwerjeoù e kaver ur pemzek bennak a ouennoù avaloù sistr eus ar vro, ha graet e vez war o zro e doujañs ar bev-liested. Miret e vez ur c’hempouez naturel a-drugarez d’ar c’hleuzioù a gaver warno meur a ouenn gwez ha bleunioù. Staliet en deus bet koloennoù e leur a lec’h ivez evit gwellaat ar pollenadur. War an atant e kaver ivez ur mirva gwez-frouezh evit renabliñ en tu all da 80 gouenn kozh eus Bro-Gerne ennañ.\nGant kalz aked ez eus bet diuz-ouennet avaloù d’ober chug avaloù a galite ha blaz gantañ. Sevel a ra e sistr diwar chug avaloù goet ez-naturel. Evit sevel lambig e ra ul labour strilhañ en ur benveg kouevr-holl, ha lakaet e vez an evaj da goshaat e fustoù koad derv, pezh a ro liv goularz d’e lambig.


Doue egiptat ar vuhez, ar marv hag ar strujusted eo Osiris. N'eo ket hepken roue ar Re Varv ha barner madelezhus an anaon. Gwarantiñ a ra buhez an anaon er bed dindanzouar. Mab henañ an Douar Geb hag an Oabl Nout eo hag ezel eus navad bras doueed Iounou (Heliopolis).\nUr beleg eus Osiris. Aotennet pizh eo, ha derc'hel a ra gant evezh ul lestr kanope eus Osiris gant erien e doga. Egipt Ptolemaek. Iañ kantved goude J.-K.\nDelwenn dibar eus Osiris\nAr piler Djed eo e arouez. Diskouez a reer anezhañ gant ar barv faos, ar vazh Heka, ar freilh (Nec'hec'h) hag ar gurunenn anvet Atef.\nE skridoù ar piramidennoù e oa hevelebekaet ar roue marv ouzh Osiris. Da vare ar Grennimpelaeriezh avat ar faraon n'eo ket ken an hini nemetañ da ziraez an divarvelezh : kement den marv a c'hall bezañ degemeret er vuhez peurbadus ha dont evel se heñvel ouzh Osiris.\n1 Orin e anv\n2 Mojenn Osiris\n3 Kehelerezh Osiris\nOrin e anvAozañ\nDont a ra an anv Osiris eus ar gresianeg. Ousir pe Asir e oa e anv egiptat n'oad ket bet gouest da lenn a-raok an XIXet kantved. Kavout a reer e anv skrivet ws-ir pe os-ir e Hieroglifoù abalamour ma ne vez ket skrivet ar vogalennoù gant ar skrivadur hieroglifek. Meur a vartezeadenn zo bet graet diwar-benn ster an anv-se. Troet eo bet « ousir » gant « Tron al lagad » (hini an heol?). Bev eo c'hoazh an anv-se e kopteg dindan ar stumm « Ousire ». Sterioù all a c'hallfe bezañ « Lagad galloudus », « An hini a ra e dron », « Sez ar galloud », ha kement zo.\nGraet e veze ivez Ounen-Néfer anezhañ (« An hini zo brav da viken ») ha Khenty-Imentyou (« An hini zo e penn Kornogiz », da lâret eo an anaon).\nHervez ar mojennoù e teskas d'an dud penaos labourat an douar hag e tilamas an antropofagiezh. sevel a reas an temploù hag ar c'hêrioù kentañ.\nLezennoù reizh a roas d'e bobl hag e kelennas dezhi skiant an urzh hollvedel, eeun gwir ha reizh anvet Maat.\nMont a reas da zegas ar sevenadur da vroioù all, heuliet gant Tot hag Anubis hag e lezas e wreg e penn ar vro.\nGoude bezañ deut a-benn da seveniñ ar bed a-vezh gant ar c'han hag ar sonerezh e teuas en-dro d'e rouantelezh.\nE vreur gevell Seth en doa gwarizi outañ hag en doa c'haont d vezañ roue en e lec'h. Marteze ivez en doa droug ouzh e vreur abalamour m'en doa kousket hemañ gant e wreg Neftis ha m'o doa enghentet Anubis.\nE-pad ar banvez a oa aozet evit festañ distro an doue Osiris e kavas an dro da lazhañ anezhañ. Lakaat a reas sevel un arc'h dispar, dezhañ ment Osiris. E-pad ar banvez e kiniga neuze profañ an arc'h-se d'an hini a c'hallfe gourvez ennañ ha stekiñ ouzh ar speurennoù. Un taol esae a reas ar gouvidi an eil war-lerc'h egile met ne zegouehze e vent ouzh den ebet. En Diwezh e teuas tro Osiris a gave plijus ar c'hoari-se. Met ur wezh ma oa aet klok e-barzh, Seth hag ar gbalerien all ha serriñ dor an arc'h ha tachañ anezhañ ken e vougas ar roue e-barzh. Ur wezh kaset an torfed da benn e oa stlapet an arc'h deuet da vezañ un arched en Nil.\nPa glevas ar c'heloù, Isis a oa rannet he c'halon. Dispenn a reas he dilhad ha troc'hañ he blev kaer. Ha hi ha klask adkavout arched he fried. Dont a reas a-benn da gavout anezhañ hag e kuzhas anezhañ en ur wern, met Seth a gavas anezhañ d'e dro en ur jiboesa. Evit bezañ sur da gaout an dizober eus ar c'horf e tispennas anezhañ e 14 tamm a strewas dre ar vro a-bezh.\nIsis ne gollas ket kalon ha gant sikour he c'hoar Neftis e teuas a-benn d'adkavout holl an tammoù, an eil war-lerc'h egile, war-bouez ar c'halc'h a voe lonket gant ur pesk marlonk eus an Nil. Aozañ a reas unan nevez gant pri ha gant skoazell Anubis e lurellas hag e valzamas ar c'horf, hag Osiris a zasorc'has. Gallout a reas neuze reiñ ur mab dezhi : an doue Horus.\nDiskaret e oa Seth gant Horus goude se ha lezvarn an doueed a roas dezhañ tron Egipt, dezhañ da gemer lec'h e dad evel Faraon.\nAdsavet gant lidoù ar valzamerezh e teuas Osiris da vezañ ar c'hentañ balzamegenn : Ounen-Nefer (« An hini zo brav da viken ») abalamour ma oa gwarezet diouzh ar vreinadurezh ha ma teue d'ar vuhez en-dro evel an Nil goude pep dic'hlann. Deuet da vezañ doue ar Re Varv hag aotrou ar bed dindanzouar e tifraostas parkeier strujus en e rouantelezh : Parkeier Ialou.\nAbaoe emañ e penn lezvarn an doueed, pa vez pouezet kalon an hini marv, dindan ar stumm a anavezomp : kroaziet e zivrec'h gantañ war e vruched, balzamet ha gwisket gant ul lienenn lin na lez nemet e benn hag e zaouarn noazh er-maez, ar gurunenn Atef gantañ war e benn, o terc'hel arouezioù e rouantelezh war bed ar "Gornogiz", ar Re Varv. Barner meur an anaon, e ro dezhe ar vuhez peurbadus pe e kondaon anezhe da zianadiñ.\nUn niver a lec'hioù azeulerezh a oa. C'hwezek nom a embanne kaout ur releg. Ar re bouezusañ a oa Abidos, en Egipt-uhel, e lec'h ma veze miret ur relegouer, ennañ penn an doue sañset, ha Bousiris e delta an Nil.\nEn Abidos e oa bez ar roue Djer, ur faraon eus ar c'hentañ rummad rouaned. Kemeret e oa goude evit bez Osiris. Sethi 1añ a lakaas sevel ur volz-eñvor war batrom ar bez-se e-kichen an templ savet gantañ war hent pirc'hirinaj ar gêr santel-se.\nAbidos a oa anezhi an nor a gevree ar bed dindanzouar gant hini ar Re Vev ha lec'h ar "Brosesion Vras" bloaziek. Bep bloaz, d'ar pevare miz eus an dour-beuz, e veze tennet an doue eus e dempl en e skaf Nechemet. Treuziñ a rae neuze al leurenn vras m'en em ganne e feizidi ha dalc'hidi Seth. Degouezhet e lec'h sakr Peker e veze diskennet e bez Djer, dasorc'het ha ambrouget betek e dempl gant lid ha levenez.\nAnavezet eo bet bezioù all eus Osiris, en o zouez hini Gizeh, dizoloet nevez zo, hini Philae, war un enezenn tost da dempl bras Isis, re Denderah ha Karnak. Re all c'hoazh zo testeniekaet e skridoù istorourien eus an Henamzer evel Herodotos en deus bizitet unan e Sais.\nIstor-Geografiezh 6vet, TES, 2001\nIstor, 6vet klas, Eil Derez Diwan, 1990\nAdtapet diwar « https://br.wikipedia.org/w/index.php?title=Osiris&oldid=1851587 »\nKemm diwezhañ d'an 13 Her 2019 da 20:03\nKemmoù diwezhañ degaset d'ar bajenn-mañ d'an 13 Her 2019, da 20:03.


Journal de Renaud Camus, vendredi 29 août 1986\ncréée le vendredi 12 décembre 2014, 15 h 29\nmodifiée le dimanche 20 novembre 2016, 0 h 55Vendredi 29 août 1986, 11 heures 20, le matin. Mon vieil ami Gianni Burattoni, que j’ai rencontré place Sforza Cesarini et avec qui j’ai déjeuné ~~~ ~~~~~ ~~~~~~ ~~~~~~~~, ~~~ ~~~~~~~~~~~ ~~~~~ ~~~~ ~~~~~~~~~ : ~~~ ~~~~ ~~~~~ ~~~’~~~ ~~~~ en France depuis ~~~~~~~ ans…\nDomenico ~~~~ ~~~ ~~~~~~~~ ~~~~~~~~~ ~~~~~ ~~~~, ~~~ ~~ ~~~~~ ~~~~~ ~~~ ~~~~ ~~’~~~~ ~~~~~~~~ ~~~~~~~~~~~~. ~~~~~ ~~~~~~ ~~~~~ ~~~~~~~ ~~~~~~~~~ ~~ ~~~ ~~~~~~ ~~~~~~~~~~ ~~~ largement nudiste de ~~~~~~~~~~~~, ~~~ fameuse 8 ~~~ 1/2, il Bucco, ~~~ ~~~~~~ ~~~~~~~ ~~~ ~~~~, ~~~~~ ~~~ ~~~~~~~~ ~~~~~~ ~~~~ ~~~~~~~~~ ~~~ ~~~~~~ ~~~~~~~~~~~~~ ~~~~, ~~~~ ~~~~~~ ~~~~~~~~~~ ~~~ ~~~~~ (je sais pourtant ~~~ ~~~~~~~ ~~~~~ ~~~’~~~ ~~’~~ ~~~~~ ~~~ ~~~~~~~~ ~~ ~~~~~~~). ~~~ ~~~~~~ ~~~~ ~~~~~~~~ ~~’~~~~ ~~~~~ ~~~~~~~~, ~~~~ ~~~~~~ ~~~~~ ~~~ ~~~~~~ ~~~~ ~~~~~~~~ ~~ ~~’~~~~~~~, ~~~~~ les buissons des ~~~~~~. ~~~ ~~~~~~~ ~~~~ ~~~ ~~~ ~~~~~~~~ ~~~ ~~~~ ~~~ plage « é porco ». ~~~ ~~~~~ aussi é porco, ~~~~~ ~~~ ~~~ ~~~~~~~~~ ~~~~ ~~~~~ ~~’~~~~~~~~~ : ~~’~~~~~ ~~~~ ~~~~~~~~~~~, quoique porco, parce que personne ~~~ ~~~ ~~~~~. ~~~ ~~~~~~~~~ ~~~~~~ ~~~~ ~~~~~~~~ ~~~ ~~~~~~~~~~~ ~~~~~ ~~~ ~~~~ ~~’~~~~ pas porco. ~~’~~~~~~~~~ ~~~ ~~ ~~ ~~~~ ~~~~~ ~~~~~~~~~~~~~ ~~~~~~~~ ~~~ ~~~~~~~~~ ; ~~’~~~~ leur métier. Alors…\nÀ ~~~~~~~, ~~~ ~~~ ~~~~~~~ ~~~~~~~~~ ~~ ~~~~~~~~ ~~~~~ ~~~~ ~~~~~~~~~~, ~~~ ~~ ~~~~~~~~~~ ~~~~ ~~~~~~~ ~~~~~~~~~ ~~~~~~~~~~~ ~~~~ ~~~~~~~~~ ~~~ ~~~~~~~~~~ ~~’~~~~~~~~ ~~~~ ~~~ ~~~~~~ ~~~ ~~~~~ propre chef, grâce ~~ ~~~ ~~~~~ ~~~~~~~~~~~~ ~~~~~~~~~. ~~~~~~~~ ~~~~ ~~~~ ~~~~~~~~ ~~~~~~~~~~~~~~ ~~~~ ~~~~~~~~~~ ~~~ ~~~ ~~~~~~~~~, ~~~~ ~~~~~~~~ ~~~~~ ~~~~ ~~ ~~~~~~~~~ ~~~ ~~~~~~~~~~~, ~~~ ~~~~ ~~~~ ~~~~~~~ avec leurs familles.\nAux ~~~~~~~~~ ~~~ ~~~~~, ~~~~~~ ~~~~~~~~~~ ~~~ ~~~~~~, ~~~ ~~~~~~~~~ ~~~~ ~~~~~~~~~~~ ~~~~~~~~~~~~~, ~~~~~ ~~~ ~~~~ ~~~~ ~~~~~~~~. ~~~~~~~~~~ ~~~~ ~~~~~~~~~ ~~~~ ~~~~~ ~~~~~~~~~~, ~~~~~~ ~~~~ ~~~~~ ~~~ bactéries dans les ~~~~~~~~~~~~~ ~~~~~~~~~~, ~~~ ~~~~~ ~~~~~~~~ ~~~~ ~~~~ ~~~~~~-~~~, ~~~~~~ ~~~ ~~~~~~~ ~~~~ ~~ ~~~~ ~~~~~ ~~~~~~, ~~~~~ ~~~~~~ ~~~~~ ~~~ ~~~~ ~~~~~~~ ~~~~~~~~, ~~~~~~~~~~ ~~~ ~~~~~~. ~~~~~~~ même sur le ~~~~~~, ~~’~~~~ ~~ ~~~~ ~~~~~~~~ ~~~ ~~~~~~~, ~~ ~~~~~~ ~~~’~~~ ~~~ ~~’~~~~~~~~~ ~~~ ~~~~ ~~ ~~’~~~~~~~~, ~~~~~ ~~~~ ~~~~~~. ~~~~~, ~~~ ~~~~ ~~~~~~~ ~~~~~-~~~~~ ~~~ ~~~~ ~~~~~ animées.\nLe mercredi de ~~~ ~~~~~~~~ ~~~~~~~~~, ~~’~~~ ~~~~~~~ ~~~ ~~~~~~~~ ~~~~~~-~~~~~, ~~~~~ ~~~~~~~~~, ~~~ ~~’~~~ ~~~~~~~ ~~~~~~~~~ ~~~~~ ~~~~~~~~~~~~ ~~~~ ~~~ ~~~ ~~’~~ ~~~~~~~~~~, ~~~~~ ~~~~ ~~~~~~~~~ ~~~~~ ~~~~~~~ : ~~~~~~~~~~~~~ antique, architecture de ~~~ ~~~~~~~~~~~~, ~~~~~ ~~~~~~~~~~~ ~~~ ~~~~~~~~~ du Cinquecento, ~~~~~~, ~~~~~, ~~~ ~~~~~ ~~~~ ~~~ ~~~~~~. ~~~~~~~~~~~~~~~~ ~~~ ~~~~~~~~~ ~~~~~~~~~~~, ~~~~~ ~~’~~~~~~~~~ ~~~~ ~~~~~~~~~, ~~’~~~~~~ ~~~~ accessible.\nLe ~~~~~~~~~ ~~~ cette semaine-ci, avant ~~~~~, ~~~ ~~~~~~ ~~~~~~~ ~~~ ~~~ ~~~~~~, ~~~~~ ~~~~ ~~~~~-~~~~~~~ ~~~~~~~~~, ~~~ ~~~~~~~~~~~~~~, ~~~~ ~~~ ~~~~ ~~~~~~~ ~~~~~~ ~~~ ~~~~ ~~’~~~~~~ ~~~~~~~~~~ ~~~~~~~ ~~~~ ~~~~~~~~~~ ~~~~~~~~~~~~, ~~ pu visiter la ~~~~~~ ~~~~~~~, ~~~~ ~~~~ ~~~~~~~ ~~~ ~~~~~~ ~~~~~~. ~~’~~~~ ~~~ ~~~~~~~~~~ ~~~~~~~~ ~~~~~~~~~, ~~~~ ~~~~~ ~~~~~~~~~~ ~~~~~ ~~’~~~~, ~~~ ~~’~~~ ~~ ~~~ ~~~~ ~~ ~~~~~~~~~~~~~ ~~~~ ~~~~~~~~~~~~~~ respectives des différentes ~~~~~~~~ ~~~ ~~~~~~~~~~ ~~~ ~~~~~~~~. ~~~ ~~~~~~~~~~ ~~~ ~~~ ~~~~~~~ ~~~~~~~, ~~~~~~~~~~, ~~~~~ ~~~~~~ ~~~ ~~~~~~ ~~~ ~~~~~~~~~ ~~~ ~~~~~~ ~~~ ~~~ ~~~~~~~~~~ ~~~ ~~~~~~ ~~~~~~~. ~~~~~~ ~~~~ la seule personne ~~~~ ~~~ ~~~~~~~~~~ ~~~~ ~~~~~ ~~~ ~~~~~~~~ ~~~~~~~~~~~ ~~~ ~~~~~~ Romain…\nNous ~~~~~~~ ~~~~~~ ~~~~~~~~ ~~~~~ le Foro Italico, ~~~~ ~~~~~~~, ~~~~~~~~~~, ~~~ ~~~~~~~~ ~~~ ~~~~ ~~~~~~~~ ~~~~~~~~~~. ~~~ plupart d’entre nous ~~~~~~~ ~~ ~~~~ ~~~~~ ~~~~~~ ~~~~~ ~~~ ~~~~~~~~~ ~~~~~~~ ~~~ ~~~~~~~~~ ~~~~ ~~’~~~~~~~~ ~~~ ~~~~~~~, ~~~~ ~~~~ ~~~~~~~~ ~~~ ~~~~~. ~~’~~~ ~~~~~ ~~ ~~~~~~~, ~~~~~ ~~~ ~~~~~, qu’il aurait été ~~~~~~~~~~~~ ~~~ ~~~~~ ~~~ ~~~~ ~~~~~~~ ~~~~~~~ ~~~ ~~~~~~~ ~~’~~~ ~~~~~~ ~~~ ~~~~~~~ ~~~ ~~~ ~~~~~~ ~~~~~, ~~~~~~~~ ~~~ ~~~~ ~~~~~~~ ~~~~~, ~~~~~~~ ~~~~ ~~’~~~~~ ~~~~~ ~~~~~ des alliances qui ~~’~~~~~~~~~~~~~~~ ~~~ ~~~~ ~~~~~~~~~ ~~~~ ~~~ ~~~~~~~~~~~~. ~~~~~~~~ ~~~~~~~ ~~~~~~~ ~~~~~~~ ~~~~~~~~~, ~~~~~ ~~~~~~~ ? ~~~ ~~~~~~~ ~~~~ ~~~~~~~~~ ~~’~~~~~~~~~, ~~~~~~ ~~~~ ~~~~~ ~~~ ~~~~~~~~~~, ~~~~~~~~~ ~~~~ ~~~~~~~~~. Par exemple, lui ~~~~~ ~~~~~~~~ ~~~~~~ ~~~~~ ~~ ~~~ ~~~~~~~, ~~~~.